ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/689 ΤΗΣ ΕΠΙΤΡΟΠΗΣ

της 17ης Δεκεμβρίου 2019

για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την επιτήρηση, τα προγράμματα εκρίζωσης και το καθεστώς απαλλαγμένου από νόσο για ορισμένες καταγεγραμμένες και αναδυόμενες νόσους

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 29, το άρθρο 31 παράγραφος 5, το άρθρο 32 παράγραφος 2, το άρθρο 37 παράγραφος 5, το άρθρο 39, το άρθρο 41 παράγραφος 3, το άρθρο 42 παράγραφος 6 και το άρθρο 280 παράγραφος 4,

Εκτιμώντας τα ακόλουθα:

(1) Ο νόμος για την υγεία των ζώων θεσπίζει τους κανόνες για την πρόληψη και τον έλεγχο των νόσων των ζώων που μεταδίδονται στα ζώα ή στον άνθρωπο. Οι κανόνες που θεσπίζονται στον παρόντα κανονισμό απαιτούνται για να συμπληρώσουν εκείνους που θεσπίστηκαν στα κεφάλαια 2, 3 και 4 του μέρους II του νόμου για την υγεία των ζώων ως προς την επιτήρηση, τα προγράμματα εκρίζωσης και το καθεστώς απαλλαγμένου από νόσο, καθώς και εκείνους του μέρους IX για τις μεταβατικές ρυθμίσεις που αφορούν υφιστάμενα προγράμματα επιτήρησης ή εκρίζωσης και το υφιστάμενο καθεστώς απαλλαγμένου από νόσο.

(2) Οι εν λόγω κανόνες συνδέονται μεταξύ τους σε σημαντικό βαθμό και πολλοί εξ αυτών προορίζονται να εφαρμόζονται μαζί. Για λόγους απλότητας και διαφάνειας, καθώς και προκειμένου να διευκολυνθεί η εφαρμογή τους και να αποφευχθεί ο πολλαπλασιασμός των κανόνων, θα πρέπει να θεσπιστούν σε μία και μόνο πράξη και όχι σε πολλές χωριστές πράξεις με πολυάριθμες διασταυρούμενες παραπομπές και με κίνδυνο επαναλήψεων.

(3) Είναι βέβαιο ότι η επιτήρηση αποτελεί αδιάσπαστο μέρος κάθε προγράμματος εκρίζωσης και το καθεστώς απαλλαγμένου από νόσο είναι στις περισσότερες περιπτώσεις αποτέλεσμα επιτυχούς επιτήρησης και εκρίζωσης. Επιπλέον, η επιτήρηση είναι αναγκαία, πέραν των άλλων μέτρων, ως βασικό εργαλείο για τη διατήρηση του καθεστώτος απαλλαγμένου από νόσο μετά την απόκτηση του καθεστώτος αυτού. Οι κανόνες για την επιτήρηση, τα προγράμματα εκρίζωσης και το καθεστώς απαλλαγμένου από νόσο, συμπεριλαμβανομένων των μεταβατικών κανόνων, εξυπηρετούν συχνά κοινούς σκοπούς και αναφέρονται σε συμπληρωματικές δραστηριότητες των υπευθύνων επιχειρήσεων, των κτηνιάτρων και των αρμόδιων αρχών. Συνεπώς, είναι πρόσφορο να ομαδοποιηθούν οι κανόνες αυτοί σ’ έναν μόνο κατ’ εξουσιοδότηση κανονισμό.

(4) Η επιτήρηση είναι βασικό στοιχείο για μια αποδοτική και αποτελεσματική πολιτική πρόληψης και ελέγχου των νόσων. Θα πρέπει να υλοποιείται από κοινού από τους υπευθύνους επιχειρήσεων και την αρμόδια αρχή. Θα πρέπει επίσης να είναι έτσι σχεδιασμένη ώστε να ικανοποιούνται οι στόχοι της έγκαιρης ανίχνευσης εστιών μιας καταγεγραμμένης ή αναδυόμενης νόσου και να εξασφαλίζεται η συμμόρφωση με τα κριτήρια για τη χορήγηση, τη διατήρηση, την αναστολή ή την ανάκληση του καθεστώτος απαλλαγμένου από νόσο.

(5) Η αρμόδια αρχή θα πρέπει να θέσει σε εφαρμογή ένα βασικό, γενικό σύστημα επιτήρησης για καταγεγραμμένες και αναδυόμενες νόσους των χερσαίων ζώων βάσει κοινοποίησης και διερεύνησης συμβάντων νόσου στον στοχευόμενο ζωικό πληθυσμό.

(6) Αυτές οι γενικές απαιτήσεις επιτήρησης για τα χερσαία ζώα θα πρέπει να συμπληρώνονται από ειδικότερες απαιτήσεις ανάλογα με το προσδοκώμενο αποτέλεσμα της επιτήρησης. Θα πρέπει να σχεδιαστούν ώστε να εξυπηρετούν ειδικούς σκοπούς όπως ενωσιακά προγράμματα επιτήρησης, υποχρεωτικά και προαιρετικά προγράμματα εκρίζωσης, απόδειξη καθεστώτος απαλλαγμένου από νόσο, μέτρα ελέγχου νόσων, στο πλαίσιο της έγκρισης ορισμένων εγκαταστάσεων και μετακινήσεων ζώων και ζωικών προϊόντων.

(7) Η προσέγγιση στον σχεδιασμό γενικών απαιτήσεων επιτήρησης για τα υδρόβια ζώα είναι παρόμοια με αυτή για τα χερσαία ζώα, αν και δεν ταυτίζονται. Όλες οι εγκαταστάσεις υδατοκαλλιέργειας πρέπει να εφαρμόζουν ένα βασικό σύστημα επιτήρησης βάσει κοινοποίησης και διερεύνησης συμβάντων νόσου στον στοχευόμενο ζωικό πληθυσμό. Επιπλέον, η επιτήρηση για καταγεγραμμένες νόσους και αναδυόμενες νόσους των υδρόβιων ζώων πρέπει να ενσωματώνει ορισμένα μέτρα ελέγχου νόσων, όταν είναι αναγκαίο να ληφθούν τέτοια μέτρα στις εγκαταστάσεις υδατοκαλλιέργειας.

(8) Επιπροσθέτως των γενικών απαιτήσεων επιτήρησης που εφαρμόζονται σε όλες τις εγκαταστάσεις υδατοκαλλιέργειας, ειδικές απαιτήσεις επιτήρησης εφαρμόζονται σε ορισμένες εγκαταστάσεις υδατοκαλλιέργειας. Αυτά τα ειδικά μέτρα περιλαμβάνουν την εφαρμογή ενός σχήματος επιτήρησης βάσει κινδύνου το οποίο θα βασίζεται στην εκτίμηση του κατά πόσο μια εγκατάσταση διατρέχει κίνδυνο να προσβληθεί η ίδια και στη συνέχεια να διασπείρει μια νόσο των υδρόβιων ζώων, είτε η νόσος αυτή είναι καταγεγραμμένη είτε όχι.

(9) Οι ειδικές απαιτήσεις επιτήρησης έχουν επίσης σχέση με την εφαρμογή των προγραμμάτων εκρίζωσης για ορισμένες καταγεγραμμένες νόσους ώστε να αποκτηθεί καθεστώς απαλλαγμένου από τη συγκεκριμένη νόσο και, στη συνέχεια, να διατηρηθεί το καθεστώς αυτό.

(10) Επιπλέον, θα πρέπει να δοθεί η δυνατότητα στα κράτη μέλη να εφαρμόζουν την επιτήρηση με τη μορφή «προγραμμάτων επιτήρησης», όσον αφορά νόσους υδρόβιων ζώων της κατηγορίας Γ σε επίπεδο εγκατάστασης, χωρίς να επιλέγουν πρόγραμμα εκρίζωσης της νόσου. Τα προγράμματα επιτήρησης διαφέρουν από τα προγράμματα εκρίζωσης στον βαθμό που βασίζονται σε σύστημα στοχευμένης επιτήρησης το οποίο είναι εμπεριστατωμένο, αλλά δεν περιλαμβάνει όλα τα στοιχεία ενός προγράμματος εκρίζωσης. Σε αντίθεση με τα προγράμματα εκρίζωσης, τα προγράμματα επιτήρησης δεν παρέχουν τη δυνατότητα επίτευξης επίσημου καθεστώτος απαλλαγμένου από νόσο.

(11) Τα ειδικά προγράμματα εκρίζωσης και επιτήρησης που προβλέπονται στον παρόντα κανονισμό χρησιμεύουν για την υλοποίηση των απαιτήσεων υγείας για ορισμένες μετακινήσεις ζώων και προϊόντων ζωικής προέλευσης εντός της Ένωσης και, σε ορισμένες περιπτώσεις, ζώων και προϊόντων ζωικής προέλευσης που εισέρχονται στην Ένωση.

(12) Σύμφωνα με τον νόμο για την υγεία των ζώων, οι κανόνες για τις καταγεγραμμένες νόσους πρέπει να εφαρμόζονται σε καταγεγραμμένα είδη. Η επιτήρηση δεν μπορεί να αφορά όλες τις κατηγορίες ζώων των καταγεγραμμένων ειδών, ιδίως όσον αφορά τα άγρια ζώα ή ορισμένες κατηγορίες δεσποζόμενων ζώων. Συνεπώς, ο παρών κανονισμός θα πρέπει να παρέχει κανόνες για τον προσδιορισμό του σχετικού στοχευόμενου ζωικού πληθυσμού για τον σκοπό της επιτήρησης. Θα πρέπει, επίσης, να είναι δυνατόν να διευρύνεται ο στοχευόμενος ζωικός πληθυσμός ώστε να συμπεριλάβει μη καταγεγραμμένα δεσποζόμενα είδη για να εξασφαλιστεί ο έγκαιρος εντοπισμός αναδυόμενων νόσων.

(13) Θα πρέπει επίσης να υπάρχουν παρεκκλίσεις ώστε να περιορίζονται περαιτέρω οι στοχευόμενοι πληθυσμοί χερσαίων ζώων για ειδικούς σκοπούς επιτήρησης, συγκεκριμένα: i) ενωσιακά προγράμματα επιτήρησης· ii) υποχρεωτικά ή προαιρετικά προγράμματα εκρίζωσης· και iii) απαιτήσεις υγείας των ζώων με βάση την επιτήρηση για μετακινήσεις εντός της Ένωσης ή για την είσοδο στην Ένωση.

(14) Οι διαγνωστικές μέθοδοι, όπως και η επακόλουθη συλλογή δειγμάτων για την εκτέλεσή τους, οι τεχνικές, η επικύρωση και η ερμηνεία είναι ιδιαιτέρως τεχνικής φύσης και υπόκεινται σε συχνές τροποποιήσεις λόγω των εξελίξεων στα επιστημονικά πρότυπα. Συνεπώς, για να εξασφαλιστεί ότι οι μέθοδοι είναι επικαιροποιημένες, οι κανόνες που διέπουν τις διαγνωστικές μεθόδους θα πρέπει να φανερώνουν με ευέλικτο τρόπο ποιες μέθοδοι θα πρέπει να χρησιμοποιούνται και πώς. Στον τομέα των ζωικών νόσων, υπάρχουν διάφορες δυνατές πηγές επιστημονικών προτύπων για τις διαγνωστικές μεθόδους. Κατά συνέπεια, είναι σημαντικό να αποσαφηνιστεί σε ποια ιεραρχική σειρά θα πρέπει να εξετάζονται οι μέθοδοι, λαμβανομένων υπόψη των γενικών αρχών της δειγματοληψίας, των αναλύσεων, των εξετάσεων και των διαγνώσεων που ορίζονται στον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου (2).

(15) Για να διασφαλιστεί η βέλτιστη χρήση όλων των πόρων και να αποφευχθεί η περιττή διοικητική και οικονομική επιβάρυνση για τους υπευθύνους επιχειρήσεων και τις αρμόδιες αρχές, ο εντοπισμός καταγεγραμμένων και αναδυόμενων νόσων θα πρέπει να πραγματοποιείται με χρήση των πληροφοριών που συγκεντρώνονται κατά τους επίσημους ελέγχους και άλλες επίσημες δραστηριότητες που δεν έχουν ως πρωταρχικό σκοπό την επιτήρηση των εν λόγω νόσων.

(16) Η επιβεβαίωση μιας νόσου σύμφωνα με τον ορισμό κρουσμάτων είναι ευθύνη της αρμόδιας αρχής· θα πρέπει να συνοδεύεται από τις κατάλληλες διερευνήσεις για την επιβεβαίωση ή τον αποκλεισμό της παρουσίας σε περίπτωση υπόνοιας νόσου. Τέτοιου είδους διερευνήσεις είναι πρόσφορες όταν η επιβεβαίωση της νόσου επιφέρει μέτρα ελέγχου νόσων, καθώς και σε ορισμένες άλλες περιστάσεις ανάλογα με τις συνέπειες της επιβεβαίωσης της νόσου. Συνεπώς, είναι σημαντικό ο παρών κανονισμός να καθορίσει σε ποιες ακόμα περιστάσεις είναι αναγκαία η επιβεβαίωση της νόσου.

(17) Οι ορισμοί για υπόνοια κρούσματος και επιβεβαιωμένο κρούσμα μιας καταγεγραμμένης νόσου και, ανάλογα με την περίπτωση, μιας αναδυόμενης νόσου έχουν κομβική σημασία. Με βάση αυτούς θα μπορούν οι υπεύθυνοι επιχειρήσεων, οι κτηνίατροι και άλλα ενδιαφερόμενα μέρη που εμπλέκονται στην επιτήρηση να εντοπίσουν τις περιστάσεις εκείνες στις οποίες είναι ανάγκη να προβούν σε κοινοποίηση στην αρμόδια αρχή και η αρμόδια αρχή να εφαρμόσει μέτρα ελέγχου νόσων. Συνεπώς, είναι ανάγκη να υπάρξουν γενικά κριτήρια για τους ορισμούς υπόνοιας κρούσματος και επιβεβαιωμένου κρούσματος και να παρασχεθούν, όπου χρειάζεται, ειδικοί ανά νόσο ορισμοί, ανάλογα με τα ειδικά χαρακτηριστικά ορισμένων νόσων.

(18) Ένα ενωσιακό πρόγραμμα επιτήρησης είναι ένα πρόγραμμα επιτήρησης που αφορά την Ένωση συνολικά. Αυτό είναι αναγκαίο για να επιτευχθεί μεγαλύτερη εναρμόνιση της επιτήρησης συγκεκριμένης νόσου σε όλη την Ένωση λόγω ειδικών ανησυχιών για τη δημόσια υγεία ή την υγεία των ζώων. Συνεπώς, είναι ανάγκη να θεσπιστούν τα κριτήρια που θα πρέπει να πληρούν οι νόσοι που είναι επιλέξιμες για ένα ενωσιακό πρόγραμμα επιτήρησης.

(19) Η απόφαση 2010/367/ΕΕ της Επιτροπής (3) θεσπίζει ελάχιστες απαιτήσεις για προγράμματα επιτήρησης της γρίπης των πτηνών σε πουλερικά και σε άγρια πτηνά και καταρτίζει τεχνικές κατευθυντήριες γραμμές στα παραρτήματά της. Ο παρών κανονισμός θα πρέπει να προβλέπει παρόμοιες τεχνικές κατευθυντήριες γραμμές σε παράρτημα. Ωστόσο, το επίπεδο λεπτομερειών στον παρόντα κανονισμό είναι χαμηλότερο για να εξασφαλίζεται η δυνατότητα προσαρμογής σε αλλαγές της κατάστασης όσον αφορά την επιτήρηση της γρίπης των πτηνών. Συνεπώς, οι τεχνικές απαιτήσεις για το ενωσιακό πρόγραμμα επιτήρησης για τη γρίπη των πτηνών εστιάζεται αποκλειστικά στους στόχους, το πεδίο εφαρμογής και τις μεθοδολογικές αρχές που πρέπει να ακολουθούνται.

(20) Ο νόμος για την υγεία των ζώων θεσπίζει κανόνες για την εφαρμογή υποχρεωτικών και προαιρετικών προγραμμάτων εκρίζωσης για τις νόσους των κατηγοριών Β και Γ στα κράτη μέλη. Οι νόσοι αυτές, ή ομάδες αυτών, έχουν τα δικά τους χαρακτηριστικά. Η εκρίζωσή τους θα πρέπει να βασίζεται σε στρατηγική ελέγχου νόσων για τη συγκεκριμένη νόσο. Σ’ αυτή τη στρατηγική θα πρέπει να συμπεριλαμβάνεται τουλάχιστον i) η επιτήρηση που απαιτείται για να επιτευχθεί το καθεστώς απαλλαγμένου από νόσο ως o έσχατος σκοπός· ii) το χρονικό πλαίσιο· iii) ορισμός του ζωικού πληθυσμού που υπόκειται στο πρόγραμμα εκρίζωσης· iv) το έδαφος στο οποίο θα εφαρμοστεί το πρόγραμμα εκρίζωσης· και v) ειδικά μέτρα πρόληψης και ελέγχου νόσων που θα εφαρμοστούν στη συγκεκριμένη νόσο κατά το στάδιο της εκρίζωσης.

(21) Αν το έδαφος στο οποίο θα εφαρμοστεί ένα πρόγραμμα εκρίζωσης περιλαμβάνει τα εξωτερικά σύνορα του κράτους μέλους, η αρμόδια αρχή θα πρέπει να καταβάλει προσπάθειες για να αντιμετωπίσει τον κίνδυνο εισαγωγής της νόσου από το εξωτερικό των συνόρων.

(22) Ο σκοπός ενός προγράμματος εκρίζωσης είναι να επιτευχθεί καθεστώς απαλλαγμένου από νόσο στο έδαφος που καλύπτει το πρόγραμμα. Ιδανικά, για τα χερσαία ζώα θα πρέπει να καλύπτει όλο το έδαφος του κράτους μέλους στο οποίο είναι παρούσα η νόσος. Αν αυτό δεν είναι δυνατόν, θα πρέπει να οριστεί η ελάχιστη αποδεκτή έκταση. Η ελάχιστη επιφάνεια της περιοχής θα πρέπει να λαμβάνει υπόψη την εμπειρία που έχει αποκτηθεί από προηγούμενα προγράμματα εκρίζωσης και να επιτρέπει ευελιξία ανάλογα με τα ειδικά χαρακτηριστικά της νόσου.

(23) Οι ποιοτικοί και ποσοτικοί στόχοι του προγράμματος θα πρέπει να καθοριστούν από την αρμόδια αρχή. Οι τελικοί στόχοι θα πρέπει να βασίζονται στα κριτήρια για τη χορήγηση καθεστώτος απαλλαγμένου από νόσο, ενώ οι ενδιάμεσοι στόχοι μπορούν επίσης να περιλαμβάνουν άλλες δραστηριότητες ή βήματα που είναι σημαντικά για την επίτευξη καθεστώτος απαλλαγμένου από νόσο, και, κατ’ αυτόν τον τρόπο, να αντικατοπτρίζουν την εξέλιξη του προγράμματος.

(24) Η αρμόδια αρχή θα πρέπει να προσδιορίσει την περίοδο εφαρμογής των προγραμμάτων εκρίζωσης. Στην περίπτωση προαιρετικών προγραμμάτων εκρίζωσης για νόσους κατηγορίας Γ, καθορίζεται ανώτατη περίοδος εφαρμογής του προγράμματος ώστε να αποφευχθεί η δυσανάλογη και μακροχρόνια διακοπή των μετακινήσεων εντός της Ένωσης. Ωστόσο, η αρμόδια αρχή ενδέχεται να ξεκινήσει το πρόγραμμα εκρίζωσης προτού αυτό εγκριθεί από την Επιτροπή, αλλά δεν θα πρέπει να εφαρμόσει περιορισμούς στις μετακινήσεις εντός της Ένωσης στο στάδιο αυτό. Θα πρέπει επίσης να δοθεί η δυνατότητα στα κράτη μέλη να ζητήσουν από την Επιτροπή να παρατείνει την εν λόγω περίοδο αν υπάρχουν περιστάσεις που το δικαιολογούν.

(25) Η στρατηγική εκρίζωσης ορισμένων νόσων θα μπορούσε να βασίζεται στη χορήγηση καθεστώτος απαλλαγμένου από νόσο σε επίπεδο εγκατάστασης. Τα ειδικά ανά νόσο μέτρα για τις εν λόγω νόσους θα πρέπει να ομαδοποιούνται και να διευκρινίζονται οι υποχρεώσεις των υπευθύνων επιχειρήσεων και των αρμόδιων αρχών.

(26) Ο στοχευόμενος ζωικός πληθυσμός που θα περιληφθεί στο πρόγραμμα εκρίζωσης της νόσου θα πρέπει να καθορίζεται σε ειδική ανά νόσο βάση. Επίσης, σε ειδική ανά νόσο βάση θα πρέπει να καθορίζεται η δυνατότητα της αρμόδιας αρχής να περιλαμβάνει στο πρόγραμμα ορισμένους πρόσθετους ζωικούς πληθυσμούς.

(27) Η πρωταρχική ευθύνη για την απόκτηση και τη διατήρηση καθεστώτος απαλλαγμένου από νόσο για την εγκατάσταση βαραίνει τον υπεύθυνο επιχείρησης, καθώς αυτός είναι ο κύριος αποδέκτης των οφελών που συνδέονται με το καθεστώς απαλλαγμένου από νόσο. Συνεπώς, ο υπεύθυνος επιχείρησης θα πρέπει να συμμορφώνεται με ορισμένες υποχρεώσεις για να μπορεί να λάβει και να διατηρήσει καθεστώς απαλλαγμένου από νόσο.

(28) Από τη στιγμή που ο υπεύθυνος επιχείρησης πληροί τα γενικά και ειδικά ανά νόσο κριτήρια για την απόκτηση καθεστώτος απαλλαγμένου από νόσο, η αρμόδια αρχή θα πρέπει να χορηγήσει το καθεστώς αυτό. Όταν τα κριτήρια δεν πληρούνται πλέον, η αρμόδια αρχή θα πρέπει επίσης είτε να αναστείλει ή να ανακαλέσει το καθεστώς.

(29) Επιπλέον, οι υποχρεώσεις για τους υπευθύνους επιχειρήσεων και τις αρμόδιες αρχές στο πλαίσιο προγραμμάτων εκρίζωσης θα πρέπει, όπου είναι αναγκαίο, να διατυπώνονται λεπτομερώς αφού ληφθούν υπόψη τα χαρακτηριστικά της νόσου. Οι ειδικές ανά νόσο απαιτήσεις έχουν τεχνικό χαρακτήρα και καθορίζονται για κάθε νόσο στα παραρτήματα του παρόντος κανονισμού.

(30) Στον εκτελεστικό κανονισμό (ΕΕ) 2018/1882 της Επιτροπής (4) έχει συμπεριληφθεί η λοίμωξη από Brucella abortus, B. melitensis και B. suis καθώς και η λοίμωξη από το σύμπλεγμα Mycobacterium tuberculosis για υποχρεωτικά προγράμματα εκρίζωσης, ενώ για την ενζωοτική λεύκωση των βοοειδών, τη λοίμωξη από τον ιό της νόσου του Aujeszky, τη λοιμώδη ρινοτραχειίτιδα/λοιμώδη φλυκταινώδη αιδοιοκολπίτιδα των βοοειδών και την ιογενή διάρροια των βοοειδών προβλέπονται προαιρετικά προγράμματα εκρίζωσης. Για τις νόσους αυτές, τα προγράμματα εκρίζωσης θα πρέπει να βασίζονται στη χορήγηση καθεστώτος απαλλαγμένου από νόσο σε επίπεδο εγκατάστασης.

(31) Τα προγράμματα εκρίζωσης που βασίζονται στη χορήγηση καθεστώτος απαλλαγμένου από νόσο σε επίπεδο εγκατάστασης θα πρέπει να περιλαμβάνουν όλες τις εγκαταστάσεις που εκτρέφουν ζώα του στοχευόμενου ζωικού πληθυσμού. Ωστόσο, η αρμόδια αρχή θα πρέπει να έχει τη δυνατότητα να αποκλείει ορισμένα είδη εγκαταστάσεων και σφαγείων από το πρόγραμμα εκρίζωσης, με την προϋπόθεση ότι εφαρμόζονται κατάλληλα μέτρα μετριασμού του κινδύνου.

(32) Στην περίπτωση προγραμμάτων εκρίζωσης που βασίζονται στη χορήγηση καθεστώτος απαλλαγμένου από νόσο σε επίπεδο εγκατάστασης, η αρμόδια αρχή θα πρέπει να έχει τη δυνατότητα να χορηγεί διαφορετικό υγειονομικό καθεστώς σε διαφορετικές επιδημιολογικές μονάδες.

(33) Στην περίπτωση χερσαίων ζώων, οι απαιτήσεις για την απόδειξη καθεστώτος απαλλαγμένου από νόσο σε επίπεδο εγκατάστασης βασίζονται στην απουσία μόλυνσης που τεκμηριώνεται από το σχήμα εξετάσεων και επιτήρησης, από τους όρους για την εισαγωγή ζώων και ζωικού αναπαραγωγικού υλικού στις εγκαταστάσεις και, αν χρειαστεί, από τους περιορισμούς στη χρήση εμβολιασμού. Όταν δεν ικανοποιούνται πλέον οι συνθήκες για τη διατήρηση του καθεστώτος απαλλαγμένου από νόσο, εφαρμόζονται ειδικές απαιτήσεις για την αναστολή, την ανάκληση και την αποκατάσταση του καθεστώτος αυτού. Λόγω της τεχνικής φύσης τους, οι λεπτομερείς, ειδικές ανά νόσο απαιτήσεις και ο κατάλογος των διαγνωστικών μεθόδων που πρέπει να χρησιμοποιούνται για τη χορήγηση και τη διατήρηση του καθεστώτος καθορίζονται στα παραρτήματα.

(34) Οι όροι για τη χορήγηση, τη διατήρηση, την αναστολή και την ανάκληση του καθεστώτος απαλλαγμένου από νόσο σε επίπεδο εγκατάστασης έχουν θεσπιστεί με τους κατωτέρω ενωσιακούς κανόνες που έχουν τεθεί σε εφαρμογή πριν από την ημερομηνία εφαρμογής του παρόντος κανονισμού: με την οδηγία 64/432/ΕΟΚ του Συμβουλίου (5) όσον αφορά τη βρουκέλλωση των βοοειδών και τη φυματίωση των βοοειδών και με την οδηγία 91/68/ΕΟΚ του Συμβουλίου (6) όσον αφορά τη βρουκέλλωση των αιγοπροβάτων. Με τον νόμο για την υγεία των ζώων καταργήθηκαν οι εν λόγω διατάξεις. Επίσης, με τον κατ’ εξουσιοδότηση κανονισμό (ΕΕ) 2018/1629 της Επιτροπής (7) ευθυγραμμίστηκε το πεδίο εφαρμογής για τους νοσογόνους παράγοντες που εμπλέκονται στη βρουκέλλωση και τη φυματίωση των βοοειδών με τον κώδικα υγείας χερσαίων ζώων του Παγκόσμιου Οργανισμού για την Υγεία των Ζώων (8) («ο κώδικας υγείας χερσαίων ζώων»). Πρόκειται τώρα για τη λοίμωξη από Brucella abortus, Brucella melitensis και Brucella suis καθώς και τη λοίμωξη από το σύμπλεγμα Mycobacterium tuberculosis. Συνεπώς, είναι δέον να αναθεωρηθούν οι τεχνικές απαιτήσεις που αφορούν το καθεστώς αυτών των νόσων, καθώς και να επιδιωχθεί ευθυγράμμιση με τον κώδικα υγείας χερσαίων ζώων, αλλά και να ληφθεί υπόψη η εμπειρία που έχει αποκτηθεί από τα προηγούμενα προγράμματα εκρίζωσης για τις νόσους αυτές.

(35) Στην περίπτωση των προγραμμάτων εκρίζωσης νόσων σε χερσαία ζώα με βάση τη χορήγηση καθεστώς απαλλαγμένου από νόσο σε επίπεδο εγκατάστασης, αν υπάρχει υπόνοια ή επιβεβαίωση νόσου, η αρμόδια αρχή θα πρέπει να εφαρμόσει μέτρα για την αποτροπή της εξάπλωσης της νόσου. Τα μέτρα αυτά πρέπει να εφαρμόζονται κατά κύριο λόγο στην εγκατάσταση στην οποία διατηρείται το κρούσμα για το οποίο υπάρχει υπόνοια νόσου, αλλά η αρμόδια αρχή θα πρέπει να έχει τη δυνατότητα να επεκτείνει τα μέτρα σε άλλα ζώα ή εγκαταστάσεις αν υπάρχει κίνδυνος εξάπλωσης της νόσου.

(36) Όταν η αρμόδια αρχή εφαρμόζει μέτρα ελέγχου νόσων για την αντιμετώπιση υπόνοιας κρούσματος ή επιβεβαιωμένου κρούσματος, θα πρέπει να εισαγάγει ορισμένες απαγορεύσεις στις μετακινήσεις ζώων. Ωστόσο, η αρμόδια αρχή θα πρέπει επίσης να έχει τη δυνατότητα να επιτρέψει τη μετακίνηση ορισμένων ζώων από την εγκατάσταση με το επιβεβαιωμένο κρούσμα ή την υπόνοια κρούσματος, να λάβει υπόψη τις συνθήκες καλής μεταχείρισης και να διευκολύνει τη βιωσιμότητα των μέτρων ελέγχου νόσων.

(37) Αν επιβεβαιωθεί το κρούσμα, τουλάχιστον όλα τα ζώα που έχουν αναγνωριστεί ως επιβεβαιωμένα κρούσματα θα πρέπει να απομακρυνθούν. Όταν αποφασιστεί ο θάνατος των ζώων αυτών, η αρμόδια αρχή θα πρέπει να έχει τη δυνατότητα να αποφασίσει αν αυτό θα γίνει με σφαγή, γεγονός που σημαίνει ότι το κρέας τους προορίζεται για τη διατροφική αλυσίδα, ή με θανάτωση, γεγονός που σημαίνει ότι το κρέας τους δεν προορίζεται για τον σκοπό αυτό.

(38) Για ορισμένες νόσους που μπορούν να εξαπλωθούν με μολυσμένα προϊόντα ζωικής προέλευσης ή μικροβιοφόρες ουσίες ή για νόσους οι οποίες ενδέχεται να έχουν επιπτώσεις για τη δημόσια υγεία, η αρμόδια αρχή θα πρέπει να θεσπίζει μέτρα για τις μολυσμένες εγκαταστάσεις ώστε να προληφθεί η εξάπλωση των νόσων αυτών μέσω των εν λόγω προϊόντων ή μικροβιοφόρων ουσιών. Κατά συνέπεια, τα μέτρα μετριασμού των κινδύνων αυτών θα πρέπει να θεσπιστούν με τον παρόντα κανονισμό.

(39) Στην περίπτωση χερσαίων ζώων, μόλις επιτευχθεί καθεστώς απαλλαγμένου από νόσο σε επίπεδο εγκατάστασης, για την απόδοση του προγράμματος, θα πρέπει να είναι δυνατόν να πραγματοποιηθεί σταδιακή μείωση των δραστηριοτήτων επιτήρησης ύστερα από μια ορισμένη περίοδο συνεχούς καθεστώτος απαλλαγμένου από νόσο στην εγκατάσταση.

(40) Η ενζωοτική λεύκωση των βοοειδών (EBL) υπόκειτο σε υποχρεωτικά προγράμματα εκρίζωσης δυνάμει των ενωσιακών κανόνων που τέθηκαν σε εφαρμογή πριν από την ημερομηνία εφαρμογής του παρόντος κανονισμού. Η νόσος αυτή ταξινομείται τώρα στις νόσους για τις οποίες πραγματοποιείται προαιρετικά εκρίζωση σύμφωνα με τον εκτελεστικό κανονισμό (ΕΕ) 2018/1882.

(41) Οι ενωσιακοί κανόνες που έχουν τεθεί σε εφαρμογή πριν από την ημερομηνία εφαρμογής του παρόντος κανονισμού περιείχαν καθιερωμένες και αποτελεσματικές αρχές και κριτήρια για την αναγνώριση, τη διατήρηση, την αναστολή και την αποκατάσταση καθεστώτος επίσημα απαλλαγμένου από την EBL. Πολλά κράτη μέλη εφάρμοζαν επιτυχώς τους κανόνες αυτούς κατά την υλοποίηση των παρελθόντων προγραμμάτων εκρίζωσης της νόσου. Οι κανόνες αναθεωρήθηκαν σε σχέση με τον κώδικα υγείας χερσαίων ζώων και συμπεριλήφθηκαν στον παρόντα κανονισμό.

(42) Τα κράτη μέλη ή οι ζώνες που έχουν απαλλαγεί εδώ και αρκετά χρόνια από την EBL και έχουν, συνεπώς, επιτύχει σταθερή ως προς την υγεία των ζώων κατάσταση απαλλαγής από την EBL, θα πρέπει να εξακολουθήσουν να αποδεικνύουν την απουσία της λοίμωξης. Η επιτήρηση βάσει κινδύνου είναι κατάλληλο μέσο εξασφάλισης της έγκαιρης ανίχνευσης, αν η νόσος επανεισαχθεί, και τεκμηρίωσης της απαλλαγής από την EBL. Τα κράτη μέλη θα πρέπει, συνεπώς, να καθιερώσουν κατάλληλο σύστημα επιτήρησης από την ημερομηνία εφαρμογής του παρόντος κανονισμού.

(43) Πρόσθετες εγγυήσεις για το ενδοενωσιακό εμπόριο χοίρων σε σχέση με τη λοίμωξη από τον ιό της νόσου του Aujeszky (ADV) περιλαμβάνονταν στους ενωσιακούς κανόνες που εφαρμόζονταν ήδη πριν από την ημερομηνία εφαρμογής του παρόντος κανονισμού. Αρκετά κράτη μέλη έχουν εφαρμόσει επιτυχώς τους εν λόγω κανόνες και εκρίζωσαν τη λοίμωξη από ADV στον πληθυσμό χοίρων που διατηρούνταν στο έδαφός τους. Η στρατηγική για την εκρίζωση της λοίμωξης από ADV στον παρόντα κανονισμό λαμβάνει υπόψη τον κώδικα υγείας χερσαίων ζώων και τα κριτήρια που έχουν αποδειχθεί επιτυχή για την εκρίζωση της λοίμωξης από ADV.

(44) Οι κανόνες στον παρόντα κανονισμό για τη λοιμώδη ρινοτραχειίτιδα των βοοειδών/τη λοιμώδη φλυκταινώδη αιδοιοκολπίτιδα των βοοειδών (IBR/IPV) βασίζονται στην απόφαση 2004/558/ΕΚ της Επιτροπής (9) και περιέχουν διατάξεις για πρόσθετες εγγυήσεις για το ενδοενωσιακό εμπόριο βοοειδών. Σ’ αυτές περιλαμβάνονται απαιτήσεις για την απόκτηση, τη διατήρηση και την αποκατάσταση της απαλλαγής σε επίπεδο εγκατάστασης από τον ερπητοϊό των βοοειδών τύπου 1 (BHV1). Οι κανόνες έχουν εκπονηθεί αφού ελήφθησαν υπόψη τα πρότυπα του κώδικα υγείας χερσαίων ζώων και η επιστημονική γνώμη της EFSA (10).

(45) Οι ενωσιακοί κανόνες που εφαρμόζονταν πριν από την ημερομηνία εφαρμογής του παρόντος κανονισμού δεν περιέχουν διατάξεις για την ιογενή διάρροια των βοοειδών (BVD), με εξαίρεση τις διατάξεις που αφορούν το εμπόριο ζωικού αναπαραγωγικού υλικού. Στον εκτελεστικό κανονισμό (ΕΕ) 2018/1882, η ιογενής διάρροια των βοοειδών είναι καταχωρισμένη ως «νόσος κατηγορίας Γ» για προαιρετική εκρίζωση. Κατά συνέπεια, οι διατάξεις για τα προγράμματα εκρίζωσης και η χορήγηση και διατήρηση καθεστώτος απαλλαγμένου από νόσο ως προς τη BVD θεσπίζονται στον παρόντα κανονισμό.

(46) Ο κώδικας υγείας χερσαίων ζώων δεν διαθέτει κεφάλαιο για τη BVD ούτε κριτήρια για την απαλλαγή από τη νόσο και για τις συναφείς μετακινήσεις ζώων. Ωστόσο, υπάρχει ένα κεφάλαιο για τη BVD στο Εγχειρίδιο Διαγνωστικών Δοκιμασιών και Εμβολίων για Χερσαία Ζώα του Παγκόσμιου Οργανισμού για την Υγεία των Ζώων (OIE). Αυτά τα διαγνωστικά πρότυπα ελήφθησαν υπόψη για τις διατάξεις που αφορούν τη BVD στον παρόντα κανονισμό.

(47) Στον εκτελεστικό κανονισμό (ΕΕ) 2018/1882 η λοίμωξη από τον ιό της λύσσας ταξινομείται ως «νόσος κατηγορίας Β». Κατά συνέπεια, ο παρών κανονισμός περιέχει διατάξεις για προγράμματα υποχρεωτικής εκρίζωσης και για τη χορήγηση και διατήρηση του καθεστώτος απαλλαγμένου από νόσο ως προς τη λοίμωξη από τον ιό της λύσσας.

(48) Οι άγριες αλεπούδες αποτελούν την κύρια δεξαμενή της λοίμωξης από τον ιό της λύσσας στην ΕΕ. Κατά συνέπεια, είναι δέον τα μέτρα των προγραμμάτων εκρίζωσης να εστιάζονται κατά κύριο λόγο στον πληθυσμό άγριων αλεπούδων. Ωστόσο, όλα τα άλλα είδη θηλαστικών είναι ευπαθή και πολλά άλλα είδη ζώων είναι καταγεγραμμένα στον εκτελεστικό κανονισμό (ΕΕ) 2018/1882 για τη νόσο αυτή. Οι αρμόδιες αρχές θα πρέπει να στοχεύσουν σε άλλους ζωικούς πληθυσμούς στα προγράμματα εκρίζωσης όταν υπάρχει κίνδυνος για την ανθρώπινη υγεία ή την υγεία των ζώων.

(49) Για τα προγράμματα εκρίζωσης της λοίμωξης από τον ιό της λύσσας, η στρατηγική ελέγχου νόσων βασίζεται κατά κύριο στον εμβολιασμό του συναφούς στοχευόμενου ζωικού πληθυσμού, επικουρούμενη από άλλες σημαντικές δραστηριότητες όπως η επιτήρηση, η εφαρμογή των μέτρων ελέγχου νόσων, ο έλεγχος των μετακινήσεων ζώων συντροφιάς και η παρακολούθηση της αποτελεσματικότητας του εμβολιασμού. Δεδομένου ότι οι διατάξεις για τον εμβολιασμό είναι πολύ τεχνικής φύσης, θεσπίζονται σε παράρτημα.

(50) Στον εκτελεστικό κανονισμό (ΕΕ) 2018/1882 η λοίμωξη από τον ιό του καταρροϊκού πυρετού των προβάτων (ορότυποι 1-24) (λοίμωξη από τον BTV) είναι καταγεγραμμένη ως νόσος κατηγορίας Γ για προαιρετικό πρόγραμμα εκρίζωσης. Αυτό συνεπάγεται αλλαγή στην πολιτική που ακολουθείται για τη συγκεκριμένη νόσο καθώς η οδηγία 2000/75/ΕΚ του Συμβουλίου (11), που εφαρμοζόταν πριν από τον παρόντα κανονισμό, προέβλεπε την άμεση εκρίζωση της νόσου. Στον παρόντα κανονισμό θεσπίζονται νέες διατάξεις για να ληφθεί υπόψη το νέο καθεστώς της νόσου.

(51) Για τη λοίμωξη από τον BTV, η στρατηγική ελέγχου νόσων βασίζεται κατά κύριο στον εμβολιασμό του σχετικού στοχευόμενου ζωικού πληθυσμού, επικουρούμενη από άλλες σημαντικές δραστηριότητες όπως η επιτήρηση, η εφαρμογή μέτρων ελέγχου νόσων, ο έλεγχος των μετακινήσεων ζώων και ζωικού αναπαραγωγικού υλικού, καθώς και η ελαχιστοποίηση της έκθεσης σε διαβιβαστές.

(52) Η EFSA, στη γνώμη της για τον έλεγχο, την επιτήρηση και τη μετακίνηση ζώων στην περίπτωση λοίμωξης από τον BTV (12), αναφέρει ότι για την επιτυχία της εκρίζωσης, ο εμβολιασμός θα πρέπει να καλύπτει τουλάχιστον το 95 % των ευπαθών βοοειδών και προβατοειδών για ελάχιστη περίοδο 5 ετών. Συνεπώς, αναμένεται ότι τα προγράμματα εκρίζωσης για τη λοίμωξη από τον BTV περιλαμβάνουν εκστρατεία εμβολιασμού, αν και ο παρών κανονισμός θα πρέπει να παρέχει ευελιξία για να συνεκτιμώνται οι ειδικές περιστάσεις για κάθε κρούσμα.

(53) Ένα κράτος μέλος ή ζώνη του που έχουν απαλλαγεί από τη BTV ή εφαρμόζουν πρόγραμμα εκρίζωσης για τη νόσο θα πρέπει να αποφεύγουν την εισαγωγή οροτύπων BTV λόγω μετακίνησης δεσποζόμενων ζώων ή ζωικού αναπαραγωγικού υλικού. Κατά συνέπεια, οι απαιτήσεις για την εισαγωγή δεσποζόμενων ζώων ή ζωικού αναπαραγωγικού υλικού στα κράτη μέλη ή τις ζώνες τους που έχουν απαλλαγεί από τη λοίμωξη από τον BTV ή ακολουθούν πρόγραμμα εκρίζωσης για τη νόσο θα πρέπει να αποτελέσουν μέρος των διατάξεων για τα προγράμματα εκρίζωσης. Αυτό θα πρέπει επίσης να αποτυπώνεται στα κριτήρια για τη διατήρηση του καθεστώτος απαλλαγμένου από νόσο. Οι ίδιες αρχές θα πρέπει να εφαρμόζονται στις μετακινήσεις ζώων μέσω κρατών μελών ή ζωνών τους που έχουν απαλλαγεί από τη λοίμωξη από τον BTV ή ακολουθούν πρόγραμμα εκρίζωσης για τη νόσο.

(54) Επιπροσθέτως, λόγω της πολυμορφίας των τοπικών συνθηκών που μπορεί να επικρατούν, η αρμόδια αρχή θα πρέπει να έχει τη δυνατότητα να επιτρέπει την εισαγωγή ζώων ή ζωικού αναπαραγωγικού υλικού βάσει απαιτήσεων ad hoc, υπό την προϋπόθεση ότι τέτοιου είδους εισαγωγή δεν θέτει σε κίνδυνο το υγειονομικό καθεστώς στον προορισμό. Συνεπώς, είναι δέον να προβλέπει ο παρών κανονισμός τις απαιτήσεις και τους όρους βάσει των οποίων θα εγκρίνεται αυτού του είδους η εισαγωγή. Οι εν λόγω απαιτήσεις θα πρέπει να βασίζονται στο καθεστώς των ζώων ή του ζωικού αναπαραγωγικού υλικού, ανεξάρτητα από το κράτος μέλος ή τη ζώνη καταγωγής.

(55) Ένα πρόγραμμα εκρίζωσης για τις νόσους της κατηγορίας Β ή Γ που προσβάλλουν τα υδρόβια ζώα θα πρέπει να λαμβάνει υπόψη το είδος των απαιτήσεων επιτήρησης που απαιτούνται για την απόκτηση και τη διατήρηση καθεστώτος απαλλαγμένου από νόσο, τις λεπτομέρειες για το έδαφος και τον ζωικό πληθυσμό που θα καλύψει το πρόγραμμα· θα λάβει επίσης υπόψη τους ενδιάμεσους και τελικούς στόχους του προγράμματος. Το πρόγραμμα εκρίζωσης θα πρέπει να περιλαμβάνει τα μέτρα ελέγχου που θα εφαρμοστούν στις μολυσμένες εγκαταστάσεις υδρόβιων ζώων.

(56) Το πρόγραμμα εκρίζωσης για τις νόσους υδρόβιων ζώων θα πρέπει να περιλαμβάνει ενδιάμεσους και τελικούς στόχους που θα χρησιμοποιηθούν για την αξιολόγηση της προόδου ως προς την επίτευξη καθεστώτος απαλλαγμένου από νόσο. Ανάλογα με την περίπτωση, οι στόχοι αυτοί θα πρέπει να λαμβάνουν υπόψη τον κίνδυνο που ενέχουν τα άγρια ζώα για την επιτυχία του προγράμματος εκρίζωσης. Ειδικότερα, θα πρέπει να λαμβάνεται υπόψη τυχόν δυνατότητα απόκλισης από την προτεινόμενη περίοδο εφαρμογής των 6 ετών, όταν καθορίζονται οι ενδιάμεσοι και τελικοί στόχοι του προγράμματος.

(57) Στην περίπτωση των υδρόβιων ζώων, ο πληθυσμός που θα περιληφθεί στο πρόγραμμα εκρίζωσης αποτελείται από τα είδη που είναι καταγεγραμμένα στον εκτελεστικό κανονισμό (ΕΕ) 2018/1882. Ωστόσο, η αρμόδια αρχή θα πρέπει να έχει τη δυνατότητα να αποκλείει από το πρόγραμμα τα είδη που έχουν καταγραφεί στον εκτελεστικό κανονισμό (ΕΕ) 2018/1882 ως διαβιβαστές, αν έχει διενεργήσει εκτίμηση κινδύνου η οποία κατέληξε στο συμπέρασμα ότι ο κίνδυνος που συνιστούν τα εν λόγω ζώα κρίνεται αμελητέος.

(58) Η αρμόδια αρχή θα πρέπει να έχει τη δυνατότητα να περιλάβει πρόσθετους πληθυσμούς υδρόβιων ζώων, όταν τα ζώα αυτά συνιστούν σημαντικό κίνδυνο για το υγειονομικό καθεστώς. Θα πρέπει επίσης να είναι σε θέση να αποκλείσει ορισμένες εγκαταστάσεις χαμηλού κινδύνου από το πρόγραμμα εκρίζωσης, αν ο αποκλεισμός τους δεν θέτει σε κίνδυνο την επιτυχή έκβαση του προγράμματος.

(59) Όταν ένα κράτος μέλος αποφασίσει να συμμετάσχει σε ένα πρόγραμμα εκρίζωσης για νόσο κατηγορίας Γ, οι υπεύθυνοι επιχειρήσεων υποχρεούνται να συμμορφωθούν με τους όρους εισαγωγής ζώων των καταγεγραμμένων ειδών, να κοινοποιήσουν την υπόνοια για καταγεγραμμένους νόσους, να συμμορφωθούν με τα μέτρα ελέγχου νόσων όταν υπάρχει υπόνοια νόσου ή επιβεβαιωμένη νόσος και να λάβουν τυχόν άλλα μέτρα που μπορεί να απαιτούνται από την αρμόδια αρχή, συμπεριλαμβανομένου του εμβολιασμού.

(60) Όταν υπάρχει υπόνοια ή επιβεβαίωση παρουσίας καταγεγραμμένης νόσου υδρόβιων ζώων σε κράτος μέλος, ζώνη ή διαμέρισμα που έχουν απαλλαγεί από νόσο, ή σε κράτος μέλος, ζώνη ή διαμέρισμα που υπόκειται σε πρόγραμμα εκρίζωσης, η αρμόδια αρχή θα πρέπει να λάβει κατάλληλα μέτρα για τον έλεγχο της νόσου. Οι κανόνες αυτοί θα πρέπει, συνεπώς, να θεσπιστούν στον παρόντα κανονισμό. Στους κανόνες περιλαμβάνεται ο καθορισμός απαγορευμένης ζώνης, όταν επιβεβαιώνεται η παρουσία καταγεγραμμένης νόσου σε διαμέρισμα που συμμετέχει στο πρόγραμμα εκρίζωσης ή σε εγκατάσταση που έχει δηλωθεί απαλλαγμένη από νόσο. Σ’ αυτό περιλαμβάνονται επίσης οι ελάχιστες απαιτήσεις που εφαρμόζονται στη γεωγραφική οριοθέτηση απαγορευμένης ζώνης και οι παράγοντες που την επηρεάζουν.

(61) Σε συνέχεια επιβεβαίωσης καταγεγραμμένης νόσου υδρόβιων ζώων σε κράτος μέλος, ζώνη ή διαμέρισμα που έχουν απαλλαγεί από τη νόσο, ή υπόκεινται σε πρόγραμμα εκρίζωσης, η αρμόδια αρχή διενεργεί αυστηρούς ελέγχους στις μολυσμένες εγκαταστάσεις και σε άλλες εγκαταστάσεις που βρίσκονται στην απαγορευμένη ζώνη. Η φύση των ελέγχων και το επίπεδο ευελιξίας που εφαρμόζει η αρμόδια αρχή στις μετακινήσεις καθορίζονται στον παρόντα κανονισμό. Όταν εφαρμόζεται ευελιξία, περιορίζεται σε περιστάσεις στις οποίες δεν τίθεται σε κίνδυνο το υγειονομικό καθεστώς των υδρόβιων ζώων στην εγκατάσταση προορισμού ή κατά τη διέλευση προς τον εν λόγω προορισμό.

(62) Μόλις εκδηλωθεί εστία νόσου υδρόβιων ζώων σε μια εγκατάσταση και η εν λόγω εγκατάσταση εφαρμόζει ήδη ή ξεκινά πρόγραμμα εκρίζωσης, είναι σημαντικό να απομακρυνθούν τα υδρόβια ζώα που είναι νεκρά, ετοιμοθάνατα ή φέρουν κλινικά σημεία εντός περιόδου που ορίζεται από την αρμόδια αρχή και σύμφωνα με τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου (13). Με τον τρόπο αυτό, η νόσος μπορεί να ελεγχθεί επιτυχώς.

(63) Ο νόμος για την υγεία των ζώων ζητά από την Επιτροπή να αναπτύξει λεπτομερείς κανόνες για τη χορήγηση καθεστώτος απαλλαγμένου από νόσο στα κράτη μέλη, τις ζώνες και τα διαμερίσματα. Οι κανόνες αυτοί θα πρέπει να περιλαμβάνουν ειδικά ανά νόσο κριτήρια για την απόδειξη της απουσίας της νόσου στον στοχευόμενο ζωικό πληθυσμό και τα γενικά κριτήρια που υποστηρίζουν τον αποτελεσματικό έλεγχο του υγειονομικού καθεστώτος του εν λόγω στοχευόμενου ζωικού πληθυσμού.

(64) Στα γενικά κριτήρια περιλαμβάνονται το εδαφικό πεδίο εφαρμογής, η επιτήρηση, η βιοπροφύλαξη, τα μέτρα ελέγχου νόσων και η συνεπής εφαρμογή άλλων επιχειρησιακών κανόνων που καθορίζονται στον νόμο για την υγεία των ζώων όσον αφορά την καταχώριση και έγκριση εγκαταστάσεων, την ιχνηλασιμότητα των ζώων και τις απαιτήσεις για τις μετακινήσεις.

(65) Ο παρών κανονισμός θεσπίζει ειδικά ανά νόσο κριτήρια που βασίζονται στην απουσία καταγεγραμμένων ειδών ή στην αδυναμία επιβίωσης του νοσογόνου παράγοντα ή του διαβιβαστή. Τα εν λόγω κριτήρια θα πρέπει να καταρτίζονται με τρόπο ευέλικτο για να επιτρέπουν στην αρμόδια αρχή να αιτιολογήσει γιατί θέλει να αποκτήσει καθεστώς απαλλαγμένου από νόσο με βάση την ειδική κατάσταση. Συνεπώς, στον παρόντα κανονισμό θεσπίζονται γενικές απαιτήσεις για να καταδειχθεί ποιους λόγους μπορούν να επικαλεστούν τα κράτη μέλη για να ζητήσουν τη χορήγηση καθεστώτος απαλλαγμένου από νόσο για ολόκληρο το έδαφός τους ή μια ζώνη του ή, στην περίπτωση ζώων υδατοκαλλιέργειας, για διαμερίσματα.

(66) Ο παρών κανονισμός θεσπίζει ειδικά κριτήρια ανά νόσο βάσει του αποτελέσματος του προγράμματος εκρίζωσης καθώς και των ιστορικών στοιχείων και των στοιχείων επιτήρησης. Τα κριτήρια αυτά βασίζονται στα αποτελέσματα της επιτήρησης, την εφαρμογή μέτρων για την αποφυγή της εισαγωγής της νόσου και στους όρους χρήσης των εμβολίων.

(67) Λόγω της τεχνικής φύσης τους τα κριτήρια αυτά θεσπίζονται σε παραρτήματα και κατατάσσονται σε ομάδες ανά νόσο μαζί με τα κριτήρια για τη διατήρηση των καθεστώτων απαλλαγμένου από νόσο.

(68) Είναι δέον να θεσπιστούν στον παρόντα κανονισμό σύγχρονες απαιτήσεις για τη χορήγηση και τη διατήρηση του καθεστώτος απαλλαγμένου από νόσο, αφού ληφθούν υπόψη οι ενωσιακοί κανόνες που εφαρμόζονταν πριν από την ημερομηνία εφαρμογής του παρόντος κανονισμού, ο κώδικας υγείας χερσαίων ζώων, ο κώδικας υγείας υδρόβιων ζώων του OIE και, λόγω απουσίας υφιστάμενων διατάξεων, τα καλύτερα διαθέσιμα επιστημονικά στοιχεία.

(69) Στον εκτελεστικό κανονισμό (ΕΕ) 2018/1882, η προσβολή από Varroa spp είναι καταχωρισμένη ως νόσος κατηγορίας Γ για προαιρετική εκρίζωση. Ο παρών κανονισμός θεσπίζει διατάξεις για την επίτευξη και τη διατήρησης καθεστώτος απαλλαγμένου από νόσο για την προσβολή από Varroa spp.

(70) Στον εκτελεστικό κανονισμό (ΕΕ) 2018/1882, η λοίμωξη από τον ιό της ψευδοπανώλης των πτηνών είναι καταχωρισμένη ως νόσος κατηγορίας Α για άμεσα μέτρα εκρίζωσης. Συνεπώς, ο παρών κανονισμός δεν περιέχει διατάξεις για ένα πρόγραμμα εκρίζωσης για τη λοίμωξη από τον ιό της ψευδοπανώλης των πτηνών. Ωστόσο, θα πρέπει να μπορεί η αρμόδια αρχή να χορηγήσει καθεστώς απαλλαγμένου από νόσο για τη λοίμωξη από τον ιό της ψευδοπανώλης των πτηνών χωρίς εμβολιασμό βάσει ιστορικών στοιχείων και στοιχείων επιτήρησης.

(71) Δύο διαφορετικά είδη διαμερισμάτων είναι δυνατά στην περίπτωση υδρόβιων ζώων. Τα ανεξάρτητα διαμερίσματα λειτουργούν υπό αυστηρά καθορισμένους όρους που εξασφαλίζουν ότι λειτουργούν ανεξάρτητα από το υγειονομικό καθεστώς στα περιβάλλοντα ύδατα. Τα εξαρτώμενα διαμερίσματα, αφετέρου, επηρεάζονται από το υγειονομικό καθεστώς που έχουν τα περιβάλλοντα ύδατα και, για τον λόγο αυτό, λειτουργούν με πιο ευέλικτους όρους. Ωστόσο, τα εξαρτώμενα διαμερίσματα συγκροτούνται μόνον όταν η αρμόδια αρχή αξιολογήσει ορισμένους επιδημιολογικούς παράγοντες και θέσει σε εφαρμογή τα μέτρα μετριασμού του κινδύνου που είναι απαραίτητα για την πρόληψη της εισαγωγής της νόσου στο διαμέρισμα.

(72) Στην περίπτωση υδρόβιων ζώων, και λόγω του χαμηλού επιπέδου κινδύνου των μεμονωμένων εγκαταστάσεων που είναι ανεξάρτητες από τα περιβάλλοντα ύδατα, θεσπίζονται ειδικές διατάξεις στον παρόντα κανονισμό για τα ανεξάρτητα διαμερίσματα όταν αρχίζουν δραστηριότητες υδατοκαλλιέργειας για πρώτη φορά ή όταν ξαναρχίζουν δραστηριότητες υδατοκαλλιέργειας ύστερα από διακοπή της παραγωγής. Σε τέτοιες περιπτώσεις, θα πρέπει να δηλώνεται αμέσως καθεστώς απαλλαγμένου από νόσο, υπό την προϋπόθεση ότι πληρούνται ορισμένοι όροι. Θεσπίζονται επίσης διατάξεις για ανεξάρτητα διαμερίσματα, σε περίπτωση που εκδηλωθεί εστία νόσου. Για να εξασφαλιστεί ότι τέτοιου είδους εστίες αντιμετωπίζονται επιτυχώς με τον καθαρισμό, την απολύμανση και την υδρανάπαυση που διεξάγονται μετά την εξολόθρευση του πληθυσμού, θα πρέπει να γίνει δειγματοληψία στα ζώα που χρησιμοποιούνται για την ανασύσταση του πληθυσμού προτού δηλωθεί καθεστώς απαλλαγμένου από νόσο για το διαμέρισμα.

(73) Όταν δεν πληρούνται πια οι όροι για καθεστώς απαλλαγμένου από νόσο λόγω υπόνοιας ή επιβεβαίωσης της νόσου, η αρμόδια αρχή θα πρέπει να εφαρμόζει μέτρα ελέγχου νόσων. Τα μέτρα αυτά θα πρέπει να εφαρμόζονται στα διάφορα στάδια ελέγχου της νόσου από τη στιγμή που υπάρχει υπόνοια εστίας της νόσου έως ότου το περιστατικό λήξει και αποκατασταθεί το καθεστώς απαλλαγμένου από νόσο.

(74) Αν η αρμόδια αρχή διαπιστώσει ότι δεν υπάρχουν πλέον οι προϋποθέσεις που απαιτούνται για τη διατήρηση του καθεστώτος απαλλαγμένου από νόσο στο κράτος μέλος, τη ζώνη ή το διαμέρισμα, θα πρέπει να εφαρμόσει μέτρα για την επανόρθωση της κατάστασης. Η αρμόδια αρχή θα πρέπει να έχει τη δυνατότητα να αναστείλει το καθεστώς απαλλαγμένου από νόσο, όταν είναι ακόμη δυνατό να επιλυθεί ικανοποιητικά το πρόβλημα και, συνεπώς, να μην ανακληθεί από την Επιτροπή το καθεστώς απαλλαγμένου από νόσο.

(75) Όταν ένα κράτος μέλος επιθυμεί να αποκτήσει καθεστώς απαλλαγμένου από νόσο για μια καταγεγραμμένη νόσο υδρόβιων ζώων σε ολόκληρο το έδαφός του ή σε ζώνη που αντιπροσωπεύει πάνω από το 75 % του εδάφους του, ή που είναι κοινή με άλλο κράτος μέλος ή τρίτη χώρα, θα ζητήσει από την Επιτροπή έγκριση. Σε κάθε άλλη περίπτωση, ακολουθείται σύστημα υπεύθυνης δήλωσης.

(76) Η υπεύθυνη δήλωση για απαλλαγή από νόσους υδρόβιων ζώων για ζώνες και διαμερίσματα άλλα από αυτά που έχει εγκρίνει η Επιτροπή γίνεται με βάση ένα σύστημα που έχει σχεδιαστεί για να παρέχει διαφάνεια στη διαδικασία και το οποίο θα καταστήσει ευκολότερη και δυνητικά ταχύτερη τη δήλωση καθεστώτος απαλλαγμένου από νόσο για τα κράτη μέλη. Όλη η διαδικασία θα ολοκληρώνεται ηλεκτρονικά, εκτός αν ένα άλλο κράτος μέλος ή η Επιτροπή εκφράσουν ανησυχίες που δεν μπορούν να απαντηθούν ικανοποιητικά. Αν υπάρχουν ανησυχίες που δεν μπορούν να απαντηθούν ικανοποιητικά, η δήλωση υποβάλλεται στη μόνιμη επιτροπή φυτών, ζώων, τροφίμων και ζωοτροφών.

(77) Ο παρών κανονισμός περιέχει διατάξεις για την έγκριση καθεστώτος απαλλαγμένου από νόσο για κράτη μέλη ή ζώνες αυτών. Οι κανόνες αυτοί μπορεί να διαφέρουν από τους κανόνες που ίσχυαν πριν από την ημερομηνία εφαρμογής του παρόντος κανονισμού. Χρειάζονται κατάλληλοι μεταβατικοί κανόνες για να εξασφαλιστεί η ομαλή μετάβαση από το υπάρχον σύστημα έγκρισης καθεστώτος απαλλαγμένου από νόσο στις νέες απαιτήσεις.

(78) Για να υπάρξει ενιαία εφαρμογή της ενωσιακής νομοθεσίας για την επιτήρηση, τα προγράμματα εκρίζωσης και το καθεστώς απαλλαγμένου από νόσο και να εξασφαλιστεί ότι η νομοθεσία αυτή είναι σαφής και διαφανής, θα πρέπει να καταργηθούν με τον παρόντα κανονισμό οι αποφάσεις 2000/428/ΕΚ (14), 2002/106/ΕΚ (15), 2003/422/ΕΚ (16) και 2006/437/ΕΚ (17) της Επιτροπής, ο κανονισμός (ΕΚ) αριθ. 1266/2007 της Επιτροπής (18), η απόφαση 2008/896/ΕΚ της Επιτροπής (19) και η εκτελεστική απόφαση (ΕΕ) 2015/1554 της Επιτροπής (20).

(79) Ο νόμος για την υγεία των ζώων εφαρμόζεται από την 21η Απριλίου 2021. Κατά συνέπεια, οι κανόνες που ορίζονται στον παρόντα κανονισμό θα πρέπει επίσης να εφαρμόζονται από την εν λόγω ημερομηνία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΜΕΡΟΣ I

ΓΕΝΙΚΕΣ ΔΙΑΤΑΞΕΙΣ

Άρθρο 1 Αντικείμενο και πεδίο εφαρμογής 1. Ο παρών κανονισμός συμπληρώνει τους κανόνες για την επιτήρηση, τα προγράμματα εκρίζωσης και το καθεστώς απαλλαγμένου από νόσο για ορισμένες καταγεγραμμένες και αναδυόμενες νόσους χερσαίων, υδρόβιων και άλλων ζώων όπως προβλέπεται στον κανονισμό (ΕΕ) 2016/429. 2. Το κεφάλαιο 1 του μέρους II του παρόντος κανονισμού θεσπίζει τους κανόνες επιτήρησης των νόσων που αναφέρονται στο άρθρο 9 παράγραφος 1 του κανονισμού (ΕΕ) 2016/429 και των αναδυόμενων νόσων όπως ορίζονται στο άρθρο 6 παράγραφος 2 του εν λόγω κανονισμού, ως προς: α) τον σχεδιασμό της επιτήρησης, συμπεριλαμβανομένου του στοχευόμενου ζωικού πληθυσμού και των διαγνωστικών μεθόδων· β) την επιβεβαίωση της νόσου και τον ορισμό του κρούσματος· γ) τα ενωσιακά προγράμματα επιτήρησης. 3. Το κεφάλαιο 2 του μέρους II του παρόντος κανονισμού θεσπίζει τους κανόνες για τα προγράμματα εκρίζωσης για τις νόσους χερσαίων ζώων που αναφέρονται στο άρθρο 9 παράγραφος 1 στοιχεία β) και γ) του κανονισμού (ΕΕ) 2016/429 ως προς: α) τη στρατηγική ελέγχου νόσων, το έδαφος, τους πληθυσμούς ζώων, τους στόχους και την περίοδο εφαρμογής· β) τις υποχρεώσεις για τους υπευθύνους επιχειρήσεων και τις αρμόδιες αρχές· γ) τα μέτρα ελέγχου νόσων στην περίπτωση υπόνοιας και επιβεβαίωσης. 4. Το κεφάλαιο 3 του μέρους II του παρόντος κανονισμού θεσπίζει τους κανόνες για τα προγράμματα εκρίζωσης για τις νόσους υδρόβιων ζώων που αναφέρονται στο άρθρο 9 παράγραφος 1 στοιχεία β) και γ) του κανονισμού (ΕΕ) 2016/429 ως προς: α) τη στρατηγική ελέγχου νόσων, το έδαφος, τους πληθυσμούς ζώων, τους στόχους και την περίοδο εφαρμογής· β) τις υποχρεώσεις για τους υπευθύνους επιχειρήσεων και τις αρμόδιες αρχές· γ) τα μέτρα ελέγχου νόσων στην περίπτωση υπόνοιας και επιβεβαίωσης. 5. Το κεφάλαιο 4 του μέρους II του παρόντος κανονισμού θεσπίζει τους κανόνες για το καθεστώς απαλλαγμένου από νόσο όσον αφορά ορισμένες νόσους χερσαίων και υδρόβιων ζώων που αναφέρονται στο άρθρο 9 παράγραφος 1 του κανονισμού (ΕΕ) 2016/429 ως προς: α) τα κριτήρια για την έγκριση του καθεστώτος απαλλαγμένου από νόσο για κράτη μέλη και ζώνες· β) τα κριτήρια για την έγκριση του καθεστώτος απαλλαγμένου από νόσο για διαμερίσματα εκτροφής υδρόβιων ζώων· γ) τα κριτήρια για τη διατήρηση του καθεστώτος απαλλαγμένου από νόσο· δ) την αναστολή, την ανάκληση και την αποκατάσταση του καθεστώτος απαλλαγμένου από νόσο. 6. Το μέρος III του παρόντος κανονισμού θεσπίζει μεταβατικές και τελικές διατάξεις σχετικά με: α) την έγκριση καθεστώτος απαλλαγμένου από νόσο για κράτη μέλη, ζώνες και διαμερίσματα που έχουν αναγνωριστεί ως απαλλαγμένα από νόσο δυνάμει της νομοθεσίας που ίσχυε πριν από την ημερομηνία εφαρμογής του παρόντος κανονισμού· β) την έγκριση των προγραμμάτων εκρίζωσης για κράτη μέλη, ζώνες και διαμερίσματα που ακολουθούν εγκεκριμένο πρόγραμμα εκρίζωσης ή επιτήρησης δυνάμει της νομοθεσίας που ίσχυε πριν από την ημερομηνία εφαρμογής του παρόντος κανονισμού.

Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: 1) «νόσος κατηγορίας Ε»: καταγεγραμμένη νόσος για την οποία συντρέχει ανάγκη επιτήρησης εντός της Ένωσης, όπως αναφέρεται στο άρθρο 9 παράγραφος 1 στοιχείο ε) του κανονισμού (ΕΕ) 2016/429· 2) «στοχευόμενος ζωικός πληθυσμός»: ο πληθυσμός ζώων καταγεγραμμένων ειδών, οριζόμενος ανά είδος και, ανάλογα με την περίπτωση, ανά κατηγορία, για τον σκοπό δραστηριοτήτων επιτήρησης, προγραμμάτων εκρίζωσης ή καθεστώτος απαλλαγμένου από νόσο για συγκεκριμένη νόσο· 3) «πρόσθετος ζωικός πληθυσμός»: ο πληθυσμός δεσποζόμενων ή άγριων ζώων των καταγεγραμμένων ειδών που υπόκειται σε προαιρετικά μέτρα πρόληψης, επιτήρησης και ελέγχου νόσων, τα οποία είναι αναγκαία για την επίτευξη ή τη διατήρηση του καθεστώτος απαλλαγμένου νόσου για τον στοχευόμενο ζωικό πληθυσμό· 4) «νόσος κατηγορίας Α»: καταγεγραμμένη νόσος που δεν εμφανίζεται συνήθως στην Ένωση και για την οποία πρέπει να ληφθούν άμεσα μέτρα εκρίζωσης αμέσως μόλις ανιχνευτεί, όπως αναφέρεται στο άρθρο 9 παράγραφος 1 στοιχείο α) του κανονισμού (ΕΕ) 2016/429· 5) «νόσος κατηγορίας Β»: καταγεγραμμένη νόσος η οποία πρέπει να τεθεί υπό έλεγχο σε όλα τα κράτη μέλη με σκοπό την εκρίζωσή της από το σύνολο της Ένωσης, όπως αναφέρεται στο άρθρο 9 παράγραφος 1 στοιχείο β) του κανονισμού (ΕΕ) 2016/429· 6) «νόσος κατηγορίας Γ»: καταγεγραμμένη νόσος η οποία αφορά ορισμένα κράτη μέλη και για την οποία απαιτούνται μέτρα ώστε να αποτραπεί η εξάπλωσή της σε περιοχές της Ένωσης που είναι επισήμως απαλλαγμένες από τη νόσο ή διαθέτουν προγράμματα εκρίζωσης για τη σχετική καταγεγραμμένη νόσο, όπως αναφέρεται στο άρθρο 9 παράγραφος 1 στοιχείο γ) του κανονισμού (ΕΕ) 2016/429· 7) «βοοειδές» ή «ζώο που ανήκει σε είδος βοοειδών»: ζώο που ανήκει στα είδη οπληφόρων των γενών Bison, Bos (συμπεριλαμβανομένων των υπογενών Bos, Bibos, Novibos, Poephagus) και Bubalus (συμπεριλαμβανομένου του υπογένους Anoa) και οι απόγονοι των διασταυρώσεων των εν λόγω ειδών· 8) «προβατοειδές» ή «ζώο που ανήκει σε είδος προβατοειδών»: ζώο που ανήκει στα είδη οπληφόρων του γένους Ovis και οι απόγονοι των διασταυρώσεων των εν λόγω ειδών· 9) «αιγοειδές» ή «ζώο που ανήκει σε είδος αιγοειδών»: ζώο που ανήκει στα είδη οπληφόρων του γένους Capra και οι απόγονοι των διασταυρώσεων των εν λόγω ειδών· 10) «περιοδεύον τσίρκο»: επίδειξη ή εμποροπανήγυρη που περιλαμβάνει ζώα ή θεάματα με ζώα και προορίζεται για να μετακινείται μεταξύ κρατών μελών· 11) «θεάματα με ζώα»: κάθε θέαμα στο οποίο συμμετέχουν ζώα που διατηρούνται για σκοπούς επιδείξεων ή εμποροπανήγυρης, ενδεχομένως ως μέρος τσίρκου· 12) «χοιροειδές» ή «ζώο που ανήκει σε είδος χοιροειδών»: ζώο που ανήκει στα είδη οπληφόρων της οικογένειας Suidae που απαριθμούνται στο παράρτημα III του κανονισμού (ΕΕ) 2016/429· 13) «μέσο μεταφοράς»: οδικά ή σιδηροδρομικά οχήματα, πλωτά σκάφη ή αεροσκάφη· 14) «σκύλος»: δεσποζόμενο ζώο του είδους Canis lupus· 15) «γάτα»: δεσποζόμενο ζώο του είδους Felis silvestris· 16) «νυφίτσα»: δεσποζόμενο ζώο του είδους Mustela putorius furo· 17) «περιοχή εποχικά απαλλαγμένη από τον BTV»: ολόκληρο το έδαφος κράτους μέλους ή ζώνη αυτού, όπου η αρμόδια αρχή έχει επιβάλει προσωρινό καθεστώς απαλλαγής από τη λοίμωξη από τον ιό του καταρροϊκού πυρετού (ορότυποι 1-24) («λοίμωξη από τον BTV») σύμφωνα με το άρθρο 40 παράγραφος 3, βάσει περιόδου απαλλαγμένης από διαβιβαστές και αφού αποδειχθεί η απουσία της νόσου σε καταγεγραμμένα ζωικά είδη· 18) «εγκατάσταση προστατευμένη από διαβιβαστές»: μέρος ή το σύνολο των δομών εγκατάστασης που προστατεύονται από επιθέσεις από έντομα του γένους Culicoides με κατάλληλα φυσικά και διαχειριστικά μέσα, όπου το καθεστώς εγκατάστασης προστατευμένης από διαβιβαστές χορηγείται από την αρμόδια αρχή σύμφωνα με το άρθρο 44· 19) «δεξαμενόπλοιο ιχθυομεταφοράς»: σκάφος που χρησιμοποιείται από τον κλάδο της υδατοκαλλιέργειας και διαθέτει φρεάτιο ή δεξαμενή για την αποθήκευση και μεταφορά ζώντων ψαριών μέσα σε νερό· 20) «υδρανάπαυση»: για σκοπούς διαχείρισης νόσων, λειτουργία κατά την οποία μια εγκατάσταση εκκενώνεται από τα ζώα υδατοκαλλιέργειας που προέρχονται από καταγεγραμμένα είδη και, όπου είναι εφικτό, από το νερό· 21) «περίοδος επιλεξιμότητας»: χρονική περίοδος που προηγείται της αίτησης από την αρμόδια αρχή για καθεστώς απαλλαγμένου από νόσο ή, κατά περίπτωση, που προηγείται της ηλεκτρονικής δημοσίευσης της προσωρινής δήλωσης που αναφέρεται στο άρθρο 83 παράγραφος 1 στοιχείο α)· 22) «μη καταγεγραμμένο είδος»: ζωικό είδος ή ομάδα ζωικών ειδών που δεν περιλαμβάνονται στο παράρτημα του εκτελεστικού κανονισμού (ΕΕ) 2018/1882 της Επιτροπής για συγκεκριμένη νόσο· 23) «σμήνος»: το σύνολο των πουλερικών ή των πτηνών σε αιχμαλωσία με το ίδιο υγειονομικό καθεστώς, τα οποία εκτρέφονται στον ίδιο χώρο ή στον ίδιο περίβολο και αποτελούν ενιαία επιδημιολογική μονάδα· για τα στεγασμένα πουλερικά, ένα σμήνος περιλαμβάνει όλα τα πτηνά που μοιράζονται τον ίδιο εναέριο χώρο· 24) «εμβολιασμός DIVA (διάκριση των προσβεβλημένων από τα εμβολιασμένα ζώα)»: εμβολιασμός με τη χρήση εμβολίων που επιτρέπουν, σε συνδυασμό με τις κατάλληλες ορολογικές διαγνωστικές μεθόδους, τον εντοπισμό των προσβεβλημένων ζώων σ’ έναν εμβολιασμένο πληθυσμό· 25) «ζώα εμβολιασμένα με DIVA»: ζώα που έχουν εμβολιαστεί στο πλαίσιο εμβολιασμού DIVA· 26) «εγκεκριμένη εγκατάσταση ζωικού αναπαραγωγικού υλικού»: κέντρο συλλογής σπέρματος, ομάδα συλλογής εμβρύων, ομάδα παραγωγής εμβρύων, εγκατάσταση επεξεργασίας ζωικού αναπαραγωγικού υλικού ή κέντρο αποθήκευσης ζωικού αναπαραγωγικού υλικού, εγκεκριμένο σύμφωνα με το άρθρο 97 παράγραφος 1 του κανονισμού (ΕΕ) 2016/429· 27) «σπέρμα»: προϊόν εκσπερμάτωσης ζώου ή ζώων, είτε σε φυσική κατάσταση είτε παρασκευασμένο ή αραιωμένο· 28) «ωοκύτταρα»: τα απλοειδή στάδια της μειωτικής διαίρεσης της ωογένεσης, συμπεριλαμβανομένων δευτερογενών ωοκυττάρων και ωαρίων· 29) «έμβρυο»: το αρχικό στάδιο ανάπτυξης ενός ζώου, όταν είναι δυνατόν να μεταφερθεί σε φέρουσα μητέρα· 30) «περίοδος απαλλαγμένη από διαβιβαστές»: περίοδος αδράνειας των εντόμων του γένους Culicoides, σε μια ορισμένη περιοχή, η οποία προσδιορίζεται σύμφωνα με το τμήμα 5 του κεφαλαίου 1 του μέρους II του παραρτήματος V· 31) «μέλισσες»: ζώα του είδους Apis mellifera· 32) «πουλερικά αναπαραγωγής»: πουλερικά ηλικίας τουλάχιστον 72 ωρών που προορίζονται για παραγωγή αυγών για επώαση· 33) «τυχαία ετήσια επιτήρηση»: επιτήρηση που συνίσταται σε τουλάχιστον μία έρευνα επισκόπησης στοχευόμενου ζωικού πληθυσμού που πραγματοποιείται στη διάρκεια του έτους για την οποία χρησιμοποιούνται μέθοδοι δειγματοληψίας βασισμένες στις πιθανότητες για την επιλογή των μονάδων προς εξέταση.

ΜΕΡΟΣ II

ΕΠΙΤΗΡΗΣΗ, ΠΡΟΓΡΑΜΜΑΤΑ ΕΚΡΙΖΩΣΗΣ, ΚΑΘΕΣΤΩΣ ΑΠΑΛΛΑΓΜΕΝΟΥ ΑΠΟ ΝΟΣΟ

ΚΕΦΑΛΑΙΟ 1

Επιτήρηση

Τμήμα 1

Σχεδιασμός επιτήρησης, στοχευόμενος ζωικός πληθυσμός και διαγνωστικές μέθοδοι

Άρθρο 3 Σχεδιασμός επιτήρησης 1. Η αρμόδια αρχή σχεδιάζει την επιτήρηση για καταγεγραμμένες και αναδυόμενες νόσους χερσαίων ζώων και άλλων ζώων λαμβάνοντας υπόψη: α) τις γενικές απαιτήσεις επιτήρησης με βάση: i) την κοινοποίηση, όπως προβλέπεται στο άρθρο 18 παράγραφος 1 του κανονισμού (ΕΕ) 2016/429· ii) την κατάλληλη κτηνιατρική διερεύνηση σε περιπτώσεις αυξημένης θνησιμότητας και άλλων σημείων σοβαρών νόσων ή σημαντικά μειωμένης παραγωγής από απροσδιόριστη αιτία· iii) τη διερεύνηση από την αρμόδια αρχή στην περίπτωση υπόνοιας νόσου κατηγορίας Ε ή, κατά περίπτωση, αναδυόμενης νόσου· iv) τον στοχευόμενο ζωικό πληθυσμό προς επιτήρηση, όπως προβλέπεται στο άρθρο 4· v) τη συμβολή των επίσημων ελέγχων και άλλων επίσημων δραστηριοτήτων, όπως προβλέπονται στο άρθρο 7· β) τις ειδικές απαιτήσεις επιτήρησης: i) στο ενωσιακό πρόγραμμα επιτήρησης· ii) στο πλαίσιο υποχρεωτικών ή προαιρετικών προγραμμάτων εκρίζωσης· iii) για την απόδειξη και τη διατήρηση καθεστώτος απαλλαγμένου από νόσο· iv) στο πλαίσιο μέτρων ελέγχου νόσων· v) στο πλαίσιο της έγκρισης ορισμένων εγκαταστάσεων· vi) για τις μετακινήσεις χερσαίων ζώων εντός της Ένωσης ή για την είσοδό τους στην Ένωση. 2. Η αρμόδια αρχή σχεδιάζει την επιτήρηση για καταγεγραμμένες και αναδυόμενες νόσους υδρόβιων ζώων λαμβάνοντας υπόψη: α) τις γενικές απαιτήσεις επιτήρησης με βάση: i) την κοινοποίηση, όπως προβλέπεται στο άρθρο 18 παράγραφος 1 του κανονισμού (ΕΕ) 2016/429· ii) την κατάλληλη κτηνιατρική διερεύνηση σε περιπτώσεις αυξημένης θνησιμότητας και άλλων σημείων σοβαρών νόσων ή σημαντικά μειωμένης παραγωγής από απροσδιόριστη αιτία· iii) τη διερεύνηση από την αρμόδια αρχή στην περίπτωση υπόνοιας νόσου κατηγορίας Ε ή, κατά περίπτωση, αναδυόμενης νόσου· iv) τον στοχευόμενο ζωικό πληθυσμό προς επιτήρηση, όπως προβλέπεται στο άρθρο 4· v) τη συμβολή των επίσημων ελέγχων και άλλων επίσημων δραστηριοτήτων, όπως προβλέπονται στο άρθρο 7· vi) τα μέτρα ελέγχου νόσων· β) τις ειδικές απαιτήσεις επιτήρησης: i) στο πλαίσιο του συστήματος επιτήρησης βάσει κινδύνου που καθορίζεται στο κεφάλαιο 1 του μέρους I του παραρτήματος VI, συμπεριλαμβανομένης κατάταξης κινδύνου και τακτικών επισκέψεων ζωοϋγειονομικού ελέγχου, όπως προβλέπεται στα κεφάλαια 2 και 3 του μέρους I του παραρτήματος VI· ii) στο πλαίσιο των προγραμμάτων εκρίζωσης που προβλέπονται στα κεφάλαια 1 έως 6 του μέρους II του παραρτήματος VI· iii) για την απόδειξη και τη διατήρηση καθεστώτος απαλλαγμένου από νόσο· iv) για την απόδειξη, σύμφωνα με τα προγράμματα επιτήρησης που προβλέπονται στα κεφάλαια 1 έως 6 του μέρους III του παραρτήματος VI, του ότι δεν είναι μολυσμένες οι εγκαταστάσεις που δεν συμμετέχουν στο πρόγραμμα εκρίζωσης που αναφέρεται στο σημείο ii) ή που δεν έχουν αποκτήσει το καθεστώς απαλλαγμένου από νόσο που αναφέρεται στο σημείο iii)· v) για τις μετακινήσεις υδρόβιων ζώων εντός της Ένωσης ή για την είσοδό τους στην Ένωση.

Άρθρο 4 Στοχευόμενος ζωικός πληθυσμός 1. Η αρμόδια αρχή προσδιορίζει τον στοχευόμενο ζωικό πληθυσμό που αφορά την επιτήρηση που αναφέρεται στο άρθρο 3 για κάθε καταγεγραμμένη νόσο και, κατά περίπτωση, για κάθε αναδυόμενη νόσο και περιλαμβάνει: α) δεσποζόμενα ζώα καταγεγραμμένων ειδών· β) άγρια ζώα καταγεγραμμένων ειδών, αν: i) υπόκεινται σε ενωσιακό πρόγραμμα επιτήρησης ή σε υποχρεωτικό ή προαιρετικό πρόγραμμα εκρίζωσης ή στην επιτήρηση που είναι αναγκαία για τη χορήγηση ή τη διατήρηση καθεστώτος απαλλαγμένου από νόσο· ii) η αρμόδια αρχή εκτιμά ότι συνιστούν κίνδυνο που μπορεί να βλάψει το υγειονομικό καθεστώς άλλων ειδών σε κράτος μέλος, ζώνη ή διαμέρισμα· ή iii) η επιτήρηση είναι αναγκαία για την αξιολόγηση των απαιτήσεων ως προς την υγεία των ζώων για την είσοδο στην Ένωση ή για τις μετακινήσεις εντός της Ένωσης. 2. Για να εξασφαλιστεί η έγκαιρη ανίχνευση αναδυόμενης νόσου σε είδη άλλα από αυτά που αναφέρονται στην παράγραφο 1 στοιχείο α), η αρμόδια αρχή περιλαμβάνει, στον στοχευόμενο ζωικό πληθυσμό, τα δεσποζόμενα ζώα των ειδών που δεν είναι καταγεγραμμένα για τον σκοπό της σχετικής καταγεγραμμένης νόσου, αν πληρούνται τα ακόλουθα κριτήρια: α) μετακινούνται προς εγκαταστάσεις σε άλλο κράτος μέλος, ζώνη ή διαμέρισμα· και β) λόγω του αριθμού των ζώων ή της συχνότητας των μετακινήσεων, η αρμόδια αρχή θεωρεί ότι τα ζώα συνιστούν κίνδυνο που ενδέχεται να βλάψει το υγειονομικό καθεστώς άλλων δεσποζόμενων ζώων σε άλλο κράτος μέλος, ζώνη ή διαμέρισμα, σε περίπτωση που εκδηλωθεί νόσος στο εν λόγω είδος.

Άρθρο 5 Εξαίρεση ορισμένων δεσποζόμενων χερσαίων ζώων από τον στοχευόμενο ζωικό πληθυσμό 1. Κατά παρέκκλιση από το άρθρο 4 παράγραφος 1 στοιχείο α), η αρμόδια αρχή μπορεί να περιορίσει τον στοχευόμενο ζωικό πληθυσμό για την επιτήρηση νόσου άλλης πλην νόσου κατηγορίας Α στις κατηγορίες δεσποζόμενων ζώων των καταγεγραμμένων ειδών που υπόκεινται, για τη συγκεκριμένη νόσο, σε: α) ενωσιακά προγράμματα επιτήρησης· β) υποχρεωτικά ή προαιρετικά προγράμματα εκρίζωσης ή στην επιτήρηση που είναι αναγκαία για τη χορήγηση ή τη διατήρηση καθεστώτος απαλλαγμένου από νόσο· ή γ) απαιτήσεις υγείας των ζώων με βάση την επιτήρηση για τις μετακινήσεις εντός της Ένωσης ή για την είσοδο στην Ένωση. 2. Οι κατηγορίες των δεσποζόμενων ζώων που αναφέρονται στην παράγραφο 1 μπορούν να βασίζονται στην ηλικία, το φύλο τους, τη θέση και το είδος παραγωγής.

Άρθρο 6 Διαγνωστικές μέθοδοι 1. Η αρμόδια αρχή εξασφαλίζει ότι η συλλογή των δειγμάτων, οι τεχνικές, η επικύρωση και η ερμηνεία των διαγνωστικών μεθόδων για τους σκοπούς της επιτήρησης συμμορφώνονται: α) με την ειδική νομοθεσία που θεσπίζεται σύμφωνα με τον κανονισμό (ΕΕ) 2016/429 και τις σχετικές πληροφορίες και οδηγίες που διατίθενται στους ιστότοπους των εργαστηρίων αναφοράς της Ευρωπαϊκής Ένωσης (EURL) και της Επιτροπής· β) όταν δεν καλύπτονται από τη νομοθεσία, τις πληροφορίες και τις οδηγίες που αναφέρονται στο στοιχείο α), με τη συλλογή δειγμάτων, τις τεχνικές, την επικύρωση και την ερμηνεία των διαγνωστικών μεθόδων που καθορίζονται στο Εγχειρίδιο Διαγνωστικών Δοκιμασιών και Εμβολίων για Χερσαία Ζώα του Παγκόσμιου Οργανισμού για την Υγεία των Ζώων (ΟΙΕ) («το εγχειρίδιο για τα χερσαία ζώα» (21), όπως τροποποιήθηκε, ή το Εγχειρίδιο Διαγνωστικών Δοκιμών για τους Υδρόβιους Οργανισμούς του OIE («το εγχειρίδιο για τους υδρόβιους οργανισμούς») (22), όπως τροποποιήθηκε· γ) όταν δεν καλύπτονται από τα στοιχεία α) και β) της παρούσας παραγράφου, με τις μεθόδους που προβλέπονται στο άρθρο 34 παράγραφος 2 στοιχείο β) και στο άρθρο 34 παράγραφος 3 του κανονισμού (ΕΕ) 2017/625. 2. Οι διαγνωστικές μέθοδοι για τη χορήγηση και τη διατήρηση καθεστώτος απαλλαγμένου από νόσο καθορίζονται: α) στο τμήμα 1 του παραρτήματος III για τη λοίμωξη από Brucella abortus, B. melitensis και B. suis· β) στο τμήμα 2 του παραρτήματος III για τη λοίμωξη από το σύμπλεγμα Mycobacterium tuberculosis (Mycobacterium bovis, M. caprae και M. tuberculosis) (MTBC)· γ) στο τμήμα 3 του παραρτήματος III για την ενζωοτική λεύκωση των βοοειδών (EBL)· δ) στο τμήμα 4 του παραρτήματος III για τη λοιμώδη ρινοτραχειίτιδα των βοοειδών/λοιμώδη φλυκταινώδη αιδοιοκολπίτιδα των βοοειδών (IBR/IPV)· ε) στο τμήμα 5 του παραρτήματος III για τη λοίμωξη από τον ιό της νόσου του Aujeszky (ADV)· στ) στο τμήμα 6 του παραρτήματος III για την ιογενή διάρροια των βοοειδών (BVD)· ζ) στο σημείο 2 του τμήματος 5 του κεφαλαίου 1 του μέρους II του παραρτήματος VI για την ιογενή αιμορραγική σηψαιμία (VHS)· η) στο σημείο 2 του τμήματος 5 του κεφαλαίου 1 του μέρους II του παραρτήματος VI για τη λοιμώδη αιματοποιητική νέκρωση (IHN)· θ) στο σημείο 2 του τμήματος 5 του κεφαλαίου 2 του μέρους II του παραρτήματος VI για τη λοίμωξη από τον ιό της λοιμώδους αναιμίας του σολομού με απαλειμμένη ιδιαίτερα πολυμορφική περιοχή (ιός ISA με απαλειμμένη HPR)· ι) στο σημείο 2 του τμήματος 5 του κεφαλαίου 3 του μέρους II του παραρτήματος VI για τη λοίμωξη από Marteilia refringens· ια) στο σημείο 2 του τμήματος 5 του κεφαλαίου 4 του μέρους II του παραρτήματος VI για τη λοίμωξη από Bonamia exitiosa· ιβ) στο σημείο 2 του τμήματος 5 του κεφαλαίου 5 του μέρους II του παραρτήματος VI για τη λοίμωξη από Bonamia ostreae· ιγ) στο σημείο 2 του τμήματος 5 του κεφαλαίου 6 του μέρους II του παραρτήματος VI για τη λοίμωξη από τον ιό του συνδρόμου των λευκών κηλίδων (WSSV).

Άρθρο 7 Συμβολή των επίσημων ελέγχων και άλλων επίσημων δραστηριοτήτων στην επιτήρηση της υγείας των ζώων 1. Η αρμόδια αρχή περιλαμβάνει, ανάλογα με την περίπτωση, στον σχεδιασμό της επιτήρησης που αναφέρεται στο άρθρο 3 του παρόντος κανονισμού το αποτέλεσμα των επίσημων ελέγχων και άλλων επίσημων δραστηριοτήτων που ορίζονται στο άρθρο 2 του κανονισμού (ΕΕ) 2017/625. Οι εν λόγω επίσημοι έλεγχοι και άλλες επίσημες δραστηριότητες περιλαμβάνουν: α) επιθεωρήσεις πριν από τη σφαγή και μετά τη σφαγή· β) επιθεωρήσεις σε συνοριακούς σταθμούς ελέγχου· γ) επίσημους ελέγχους και άλλες επίσημες δραστηριότητες σε αγορές και δραστηριότητες συγκέντρωσης ζώων· δ) επίσημους ελέγχους και άλλες επίσημες δραστηριότητες κατά τη μεταφορά ζώντων ζώων· ε) επιθεωρήσεις και δειγματοληψία που έχουν σχέση με τη δημόσια υγεία σε εγκαταστάσεις· στ) κάθε άλλο επίσημο έλεγχο κατά τον οποίο επιθεωρούνται ή εξετάζονται εγκαταστάσεις, ζώα ή δείγματα. 2. Σε περίπτωση υπόνοιας από την αρμόδια αρχή για καταγεγραμμένη νόσο ή αναδυόμενη νόσο στο πλαίσιο επίσημων ελέγχων ή άλλων επίσημων δραστηριοτήτων που αναφέρονται στην παράγραφο 1, η αρμόδια αρχή εξασφαλίζει ότι ενημερώνονται όλες οι σχετικές αρχές. Αυτό γίνεται: α) αμέσως σε περίπτωση νόσου κατηγορίας Α ή αναδυόμενης νόσου· β) χωρίς καθυστέρηση για άλλες νόσους.

Τμήμα 2

Επιβεβαίωση της νόσου και ορισμοί κρουσμάτων

Άρθρο 8 Κριτήρια για την επίσημη επιβεβαίωση καταγεγραμμένων νόσων, πλην των νόσων κατηγορίας Α, και ορισμένων αναδυόμενων νόσων, και για την επακόλουθη επιβεβαίωση εστιών νόσων 1. Όταν η αρμόδια αρχή έχει υπόνοια για την ύπαρξη καταγεγραμμένης νόσου, άλλης πλην των νόσων κατηγορίας Α, ή αναδυόμενης νόσου, προβαίνει σε διερεύνηση προκειμένου να επιβεβαιώσει ή να αποκλείσει την παρουσία της εν λόγω νόσου όταν: α) χρειάζεται να προσδιοριστεί το υγειονομικό καθεστώς κράτους μέλους, ζώνης ή διαμερίσματος αυτού· ή β) χρειάζεται να συλλεγούν οι απαραίτητες πληροφορίες για την παρουσία της νόσου για έναν από τους ακόλουθους σκοπούς: i) για να εφαρμοστούν μέτρα προστασίας της υγείας των ζώων ή της ανθρώπινης υγείας· ii) για να ικανοποιηθούν απαιτήσεις ως προς την υγεία των ζώων όταν πρόκειται για μετακινήσεις ζώων ή προϊόντων· ή iii) για να υπάρξει συμμόρφωση με τις απαιτήσεις που καθορίζονται σε ενωσιακό πρόγραμμα επιτήρησης. 2. Η αρμόδια αρχή επιβεβαιώνει την εκδήλωση εστίας μίας από τις νόσους που αναφέρονται στην παράγραφο 1, όταν έχει ταξινομήσει ζώο ή ομάδα ζώων ως επιβεβαιωμένο κρούσμα των εν λόγω νόσων σύμφωνα με το άρθρο 9 παράγραφος 2.

Άρθρο 9 Ορισμοί κρουσμάτων 1. Η αρμόδια αρχή ταξινομεί ζώο ή ομάδα ζώων ως ζώο ή ομάδα ζώων για τα οποία υπάρχει υπόνοια κρούσματος καταγεγραμμένης νόσου ή αναδυόμενης νόσου, όταν: α) από τις κλινικές, μεταθανάτιες ή εργαστηριακές εξετάσεις συνάγεται ότι το/τα κλινικό/-ά σημείο/-α, η/οι μεταθανάτια/-ες αλλοίωση/-εις ή τα ιστολογικά ευρήματα είναι ενδεικτικά της εν λόγω νόσου· β) το/τα αποτέλεσμα/-τα διαγνωστικής μεθόδου είναι ενδεικτικό/-ά για την πιθανή παρουσία της νόσου σε δείγμα από ζώο ή ομάδα ζώων· ή γ) έχει διαπιστωθεί η επιδημιολογική σύνδεση με επιβεβαιωμένο κρούσμα. 2. Η αρμόδια αρχή ταξινομεί ζώο ή ομάδα ζώων ως επιβεβαιωμένο κρούσμα καταγεγραμμένης νόσου ή αναδυόμενης νόσου, όταν: α) σε δείγμα από ζώο ή ομάδα ζώων έχει απομονωθεί ο νοσογόνος παράγοντας, εξαιρουμένων των στελεχών του εμβολίου· β) σε δείγμα από ζώο ή ομάδα ζώων που παρουσιάζει/-ουν κλινικά σημεία που προσιδιάζουν στη νόσο ή έχουν επιδημιολογική σύνδεση με υπόνοια κρούσματος ή επιβεβαιωμένο κρούσμα έχει προκύψει αντιγόνο ή νουκλεϊνικό οξύ που προσιδιάζει στον νοσογόνο παράγοντα και το οποίο δεν είναι συνέπεια εμβολιασμού· ή γ) σε δείγμα από ζώο ή ομάδα ζώων που παρουσιάζει/-ουν κλινικά σημεία που προσιδιάζουν στη νόσο ή έχουν επιδημιολογική σύνδεση με υπόνοια κρούσματος ή επιβεβαιωμένο κρούσμα έχει προκύψει θετικό αποτέλεσμα σε έμμεση διαγνωστική μέθοδο, το οποίο δεν είναι συνέπεια εμβολιασμού. 3. Οι ειδικοί ανά νόσο ορισμοί για υπόνοια κρούσματος και επιβεβαιωμένο κρούσμα καταγεγραμμένων νόσων καθορίζονται για τα χερσαία ζώα στο παράρτημα I και για τα υδρόβια ζώα στο σημείο 3 του τμήματος 5 των κεφαλαίων 1 έως 6 του μέρους II του παραρτήματος VI. 4. Αν δεν υπάρχουν ειδικοί ανά νόσο ορισμοί όπως προβλέπεται στην παράγραφο 3, τα κριτήρια των παραγράφων 1 και 2 εφαρμόζονται στους ορισμούς για την υπόνοια κρούσματος και το επιβεβαιωμένο κρούσμα καταγεγραμμένων νόσων και, ανάλογα με την περίπτωση, αναδυόμενων νόσων.

Τμήμα 3

Ενωσιακό πρόγραμμα επιτήρησης

Άρθρο 10 Κριτήρια για τα ενωσιακά προγράμματα επιτήρησης και περιεχόμενο των προγραμμάτων αυτών 1. Μια νόσος κατηγορίας Ε υπόκειται σε ενωσιακό πρόγραμμα επιτήρησης σύμφωνα με το άρθρο 28 του κανονισμού (ΕΕ) 2016/429, αν πληρούνται όλα τα ακόλουθα κριτήρια: α) συνιστά ιδιαίτερη απειλή για την υγεία των ζώων και ενδεχομένως την ανθρώπινη υγεία σε ολόκληρο το έδαφος της Ένωσης με πιθανές σοβαρές οικονομικές συνέπειες για την αγροτική κοινότητα και την ευρύτερη οικονομία· β) είναι επιρρεπής στην εξέλιξη των χαρακτηριστικών της νόσου, ιδίως όσον αφορά τον κίνδυνο για την ανθρώπινη υγεία και την υγεία των ζώων· γ) τα προσβεβλημένα άγρια ζώα συνιστούν ιδιαίτερη απειλή για την εισαγωγή της νόσου σε τμήμα ή στο σύνολο του εδάφους της Ένωσης· δ) έχει θεμελιώδη σημασία η τακτικά επικαιροποιούμενη πληροφόρηση, μέσω της επιτήρησης, για την εξέλιξη της κυκλοφορίας και τον χαρακτηρισμό του νοσογόνου παράγοντα, για να αξιολογούνται οι εν λόγω κίνδυνοι και να προσαρμόζονται ανάλογα τα μέτρα μετριασμού του κινδύνου. 2. Η αρμόδια αρχή εφαρμόζει ενωσιακά προγράμματα επιτήρησης για τη σχετική νόσο σύμφωνα με το περιεχόμενο του παραρτήματος II.

Άρθρο 11 Πληροφορίες που πρέπει να περιλαμβάνονται κατά την υποβολή ενωσιακών προγραμμάτων επιτήρησης και στις εκθέσεις για τα προγράμματα αυτά 1. Κατά την υποβολή ενός ενωσιακού προγράμματος επιτήρησης, η αρμόδια αρχή περιλαμβάνει στην εν λόγω υποβολή τουλάχιστον τις ακόλουθες πληροφορίες: α) περιγραφή της επιδημιολογικής κατάστασης της νόσου πριν από την ημερομηνία έναρξης της εφαρμογής του προγράμματος και στοιχεία για την επιδημιολογική εξέλιξη της νόσου· β) τον στοχευόμενο ζωικό πληθυσμό, τις επιδημιολογικές μονάδες και τις ζώνες του προγράμματος· γ) την οργάνωση της αρμόδιας αρχής, την επίβλεψη της εφαρμογής του προγράμματος, τους επίσημους ελέγχους που θα διενεργηθούν κατά την υλοποίηση του προγράμματος και τον ρόλο όλων των σχετικών φορέων, των επαγγελματιών της υγείας των ζώων, των κτηνιάτρων, των εργαστηρίων υγείας των ζώων και άλλων ενδιαφερόμενων φυσικών ή νομικών προσώπων· δ) την περιγραφή και οριοθέτηση των γεωγραφικών και διοικητικών περιοχών στις οποίες πρόκειται να εφαρμοστεί το πρόγραμμα· ε) τους δείκτες για τη μέτρηση της προόδου του προγράμματος· στ) τις διαγνωστικές μεθόδους που θα χρησιμοποιούνται, τον αριθμό των δειγμάτων που θα λαμβάνονται, τη συχνότητα δειγματοληψίας και τα σχήματα δειγματοληψίας· ζ) τους παράγοντες κινδύνου που πρέπει να εξεταστούν για τον σχεδιασμό επιτήρησης με βάση τον κίνδυνο. 2. Η αρμόδια αρχή περιλαμβάνει, όταν υποβάλλει έκθεση για ένα ενωσιακό πρόγραμμα επιτήρησης, τουλάχιστον τις παρακάτω πληροφορίες στην εν λόγω έκθεση: α) την περιγραφή των εφαρμοζόμενων μέτρων και των αποτελεσμάτων που προέκυψαν με βάση τις πληροφορίες της παραγράφου 1 στοιχεία β) και δ) έως στ)· και β) τα αποτελέσματα της παρακολούθησης της επιδημιολογικής εξέλιξης της νόσου σε περίπτωση υπόνοιας κρούσματος ή επιβεβαιωμένου κρούσματος.

ΚΕΦΑΛΑΙΟ 2

Προγράμματα εκρίζωσης για νόσους των κατηγοριών Β και Γ που προσβάλλουν τα χερσαία ζώα

Τμημα 1

Γενικές διατάξεις

Άρθρο 12 Στρατηγική ελέγχου νόσων για την εκρίζωση των νόσων των κατηγοριών Β και Γ που προσβάλλουν τα χερσαία ζώα 1. Όταν η αρμόδια αρχή καταρτίζει υποχρεωτικό πρόγραμμα εκρίζωσης νόσου της κατηγορίας Β ή προαιρετικό πρόγραμμα εκρίζωσης νόσου της κατηγορίας Γ για τα χερσαία ζώα, βασίζει τα εν λόγω προγράμματα σε στρατηγική ελέγχου νόσων που περιλαμβάνει για κάθε νόσο: α) το έδαφος και τον ζωικό πληθυσμό που καλύπτεται από το πρόγραμμα εκρίζωσης, όπως προβλέπεται στο άρθρο 13 παράγραφος 1· β) τη διάρκεια του προγράμματος εκρίζωσης όπως προβλέπεται στο άρθρο 15, συμπεριλαμβανομένων των τελικών και ενδιάμεσων στόχων, όπως προβλέπονται στο άρθρο 14· και γ) τις ειδικές ανά νόσο απαιτήσεις που θεσπίζονται: i) στα άρθρα 16 έως 31 για τη λοίμωξη από Brucella abortus, B. melitensis και B. suis, τη λοίμωξη από MTBC, EBL, IBR/IPV, τη λοίμωξη από τις ADV και BVD· ii) στα άρθρα 32 έως 36 για τη λοίμωξη από τον ιό της λύσσας (RABV)· iii) στα άρθρα 37 έως 45 για τη λοίμωξη από τον BTV. 2. Η αρμόδια αρχή μπορεί να περιλάβει στο πρόγραμμα εκρίζωσης συντονισμένα μέτρα στα κοινά χερσαία ή παράκτια σύνορά της με άλλα κράτη μέλη ή τρίτες χώρες για να εξασφαλιστεί ότι επιτυγχάνονται οι στόχοι του προγράμματος και ότι τα αποτελέσματα θα διατηρηθούν. Όπου δεν έχει επιτευχθεί ο συντονισμός αυτός, η αρμόδια αρχή περιλαμβάνει στο πρόγραμμα εκρίζωσης, αν είναι εφικτό, αποτελεσματικά μέτρα μετριασμού του κινδύνου, μεταξύ άλλων εντατική επιτήρηση.

Άρθρο 13 Εδαφικό πεδίο εφαρμογής και ζωικοί πληθυσμοί 1. Η αρμόδια αρχή προσδιορίζει το πεδίο εφαρμογής του προγράμματος εκρίζωσης, συμπεριλαμβανομένων: α) του εδάφους που καλύπτεται από το πρόγραμμα· και β) του στοχευόμενου ζωικού πληθυσμού και, αν είναι αναγκαίο, πρόσθετων ζωικών πληθυσμών. 2. Το έδαφος που καλύπτεται από το πρόγραμμα εκρίζωσης που αναφέρεται στην παράγραφο 1 στοιχείο α) είναι: α) όλο το έδαφος του κράτους μέλους· ή β) μία ή περισσότερες ζώνες, υπό την προϋπόθεση ότι κάθε ζώνη αντιστοιχεί σε διοικητική/-ές μονάδα/-ες τουλάχιστον 2 000 km2 και περιλαμβάνει τουλάχιστον μία από τις περιοχές που έχουν οριστεί σύμφωνα με το άρθρο 21 του κανονισμού (ΕΕ) 2016/429. 3. Κατά παρέκκλιση από την παράγραφο 2, η αρμόδια αρχή μπορεί να ορίσει ζώνες μικρότερες των 2 000 km2 λαμβάνοντας υπόψη: α) ελάχιστη επιφάνεια όχι σημαντικά μικρότερη από 2 000 km2· ή β) την ύπαρξη φυσικών συνόρων που έχουν σχέση με τα χαρακτηριστικά της νόσου.

Άρθρο 14 Τελικοί και ενδιάμεσοι στόχοι 1. Η αρμόδια αρχή περιλαμβάνει στο πρόγραμμα εκρίζωσης ποιοτικούς και ποσοτικούς τελικούς στόχους, οι οποίοι καλύπτουν όλες τις ειδικές ανά νόσο απαιτήσεις που καθορίζονται στο άρθρο 72 για τη χορήγηση καθεστώτος απαλλαγμένου από νόσο. 2. Η αρμόδια αρχή περιλαμβάνει στο πρόγραμμα εκρίζωσης ποιοτικούς και ποσοτικούς ενδιάμεσους ετήσιους ή πολυετείς στόχους, ώστε να αποτυπώνεται η πρόοδος που σημειώνεται για την επίτευξη των τελικών στόχων. Στους ενδιάμεσους αυτούς στόχους περιλαμβάνονται: α) όλες οι ειδικές ανά νόσο απαιτήσεις που αναφέρονται στην παράγραφο 1· και β) αν είναι αναγκαίο, πρόσθετες απαιτήσεις που δεν περιλαμβάνονται στα κριτήρια για τη χορήγηση καθεστώτος απαλλαγμένου από νόσο με σκοπό την αξιολόγηση της προόδου ως προς την εκρίζωση.

Άρθρο 15 Περίοδος εφαρμογής 1. Η αρμόδια αρχή περιλαμβάνει στο πρόγραμμα εκρίζωσης την περίοδο εφαρμογής, λαμβάνοντας υπόψη την αρχική κατάσταση και τους ενδιάμεσους στόχους που αναφέρονται στο άρθρο 14 παράγραφος 2. 2. Για τις νόσους κατηγορίας Γ, η περίοδος εφαρμογής του προγράμματος εκρίζωσης δεν υπερβαίνει τα έξι έτη από την ημερομηνία αρχικής έγκρισης του προγράμματος από την Επιτροπή, σύμφωνα με το άρθρο 31 παράγραφος 3 του κανονισμού (ΕΕ) 2016/429. Σε δεόντως αιτιολογημένες περιπτώσεις, η Επιτροπή μπορεί, κατόπιν αιτήματος κρατών μελών, να επεκτείνει την περίοδο εφαρμογής του προγράμματος εκρίζωσης για πρόσθετη περίοδο 6 ετών.

Τμήμα 2

Απαιτήσεις για προγράμματα εκρίζωσης βάσει της χορήγησης καθεστώτος απαλλαγμένου από νόσο σε επίπεδο εγκατάστασης

Άρθρο 16 Στρατηγική ελέγχου νόσων βάσει του καθεστώτος απαλλαγμένου από νόσο σε επίπεδο εγκατάστασης 1. Η αρμόδια αρχή σχεδιάζει τη στρατηγική ελέγχου νόσων ενός προγράμματος εκρίζωσης ως προς τον στοχευόμενο ζωικό πληθυσμό που εκτρέφεται σε εγκαταστάσεις για τις ακόλουθες νόσους χερσαίων ζώων: α) λοίμωξη από Brucella abortus, B. melitensis και B. suis· β) λοίμωξη από MTBC· γ) EBL· δ) IBR/IPV· ε) λοίμωξη από ADV· στ) BVD. 2. Οι στρατηγικές ελέγχου νόσων των προγραμμάτων εκρίζωσης που αναφέρονται στην παράγραφο 1 βασίζονται: α) στην εφαρμογή ειδικών ανά νόσο μέτρων που καθορίζονται στα άρθρα 18 έως 31 έως ότου όλες οι σχετικές εγκαταστάσεις αποκτήσουν καθεστώς απαλλαγμένου από νόσο· β) στη χορήγηση, αναστολή και ανάκληση από την αρμόδια αρχή του καθεστώτος απαλλαγμένου από νόσο για όλες τις σχετικές εγκαταστάσεις· γ) στην εφαρμογή μέτρων βιοπροφύλαξης και άλλων μέτρων μετριασμού του κινδύνου· δ) στην προαιρετική υλοποίηση προγραμμάτων εμβολιασμού.

Άρθρο 17 Στοχευόμενοι και πρόσθετοι ζωικοί πληθυσμοί για προγράμματα εκρίζωσης για ορισμένες νόσους 1. Η αρμόδια αρχή εφαρμόζει υποχρεωτικό πρόγραμμα εκρίζωσης στους ακόλουθους στοχευόμενους ζωικούς πληθυσμούς: α) για τη λοίμωξη από Brucella abortus, B. melitensis και B. suis, σε δεσποζόμενα βοοειδή, δεσποζόμενα προβατοειδή και δεσποζόμενα αιγοειδή· β) για τη λοίμωξη από MTBC, σε δεσποζόμενα βοοειδή. 2. Η αρμόδια αρχή εφαρμόζει προαιρετικό πρόγραμμα εκρίζωσης στους ακόλουθους στοχευόμενους ζωικούς πληθυσμούς: α) για την EBL, σε δεσποζόμενα βοοειδή· β) για τις IBR/IPV, σε δεσποζόμενα βοοειδή· γ) για τη λοίμωξη από ADV, σε δεσποζόμενα χοιροειδή· δ) για τη BVD, σε δεσποζόμενα βοοειδή. 3. Η αρμόδια αρχή περιλαμβάνει πρόσθετους ζωικούς πληθυσμούς, όταν θεωρεί ότι τα ζώα αυτά συνιστούν σημαντικό κίνδυνο για το υγειονομικό καθεστώς των ζώων που αναφέρονται στις παραγράφους 1 έως 2.

Άρθρο 18 Υποχρεώσεις των υπευθύνων επιχειρήσεων σε σχέση με τα προγράμματα εκρίζωσης για ορισμένες νόσους 1. Οι υπεύθυνοι των εγκαταστάσεων, εκτός των σφαγείων, όπου εκτρέφονται ζώα από τους στοχευόμενους ζωικούς πληθυσμούς που αναφέρονται στο άρθρο 17, συμμορφώνονται με τις ακόλουθες γενικές απαιτήσεις και τις ειδικές ανά νόσο απαιτήσεις για την απόκτηση και τη διατήρηση καθεστώτος απαλλαγμένου από νόσο των εγκαταστάσεων: α) γενικές απαιτήσεις: i) επιτήρηση των στοχευόμενων και πρόσθετων ζωικών πληθυσμών για τη σχετική νόσο, όπως έχει δώσει εντολή η αρμόδια αρχή σύμφωνα με το άρθρο 3 παράγραφος 1· ii) στην περίπτωση μετακίνησης ζώων από τους στοχευόμενους ζωικούς πληθυσμούς, να εξασφαλιστεί ότι το υγειονομικό καθεστώς των εγκαταστάσεων δεν κινδυνεύει εξαιτίας της μεταφοράς ή της εισαγωγής στις εγκαταστάσεις ζώων από τους στοχευόμενους ζωικούς πληθυσμούς ή πρόσθετους ζωικούς πληθυσμούς ή προϊόντα αυτών· iii) εμβολιασμός των δεσποζόμενων ζώων από τους στοχευόμενους ζωικούς πληθυσμούς κατά της σχετικής νόσου· iv) μέτρα ελέγχου νόσων στην περίπτωση υπόνοιας ή επιβεβαίωσης νόσου· v) τυχόν πρόσθετα μέτρα που κρίνονται αναγκαία από την αρμόδια αρχή τα οποία μπορεί να περιλαμβάνουν, αν χρειάζεται, διαχωρισμό των ζώων με χρήση μέτρων φυσικής προστασίας και διαχείρισης, ανάλογα με το υγειονομικό καθεστώς τους· β) τις ειδικές ανά νόσο απαιτήσεις που θεσπίζονται: i) στα κεφάλαια 1 και 2 του μέρους I του παραρτήματος IV για τη λοίμωξη από Brucella abortus, B. melitensis και B. suis· ii) στο κεφάλαιο 1 του μέρους II του παραρτήματος IV για τη λοίμωξη από MTBC· iii) στο κεφάλαιο 1 του μέρους III του παραρτήματος IV για την EBL· iv) στο κεφάλαιο 1 του μέρους IV του παραρτήματος IV για τις IBR/IPV· v) στο κεφάλαιο 1 του μέρους V του παραρτήματος IV για τη λοίμωξη από ADV· vi) στο κεφάλαιο 1 του μέρους VI του παραρτήματος IV για τη BVD. 2. Οι υπεύθυνοι των σφαγείων, όπου διατηρούνται και σφάζονται ζώα από τους στοχευόμενους ζωικούς πληθυσμούς που αναφέρονται στο άρθρο 17 συμμορφώνονται με τις γενικές απαιτήσεις της παραγράφου 1 στοιχείο α) σημεία i), iv) και v).

Άρθρο 19 Παρέκκλιση ως προς τη χορήγηση καθεστώτος απαλλαγμένου από νόσο σε εγκαταστάσεις Κατά παρέκκλιση από το άρθρο 18 και υπό την προϋπόθεση ότι οι σχετικοί στοχευόμενοι ζωικοί πληθυσμοί συμμορφώνονται με τις γενικές απαιτήσεις του άρθρου 18 παράγραφος 1 στοιχείο α), η αρμόδια αρχή μπορεί να αποφασίσει ότι οι υποχρεώσεις των υπευθύνων επιχειρήσεων για την απόκτηση και τη διατήρηση καθεστώτος απαλλαγμένου από νόσο που καθορίζονται στο άρθρο 18 παράγραφος 1 δεν εφαρμόζονται στους υπευθύνους των ακόλουθων εγκαταστάσεων: α) εγκαταστάσεις υπό περιορισμό· β) εγκαταστάσεις στις οποίες τα ζώα διατηρούνται μόνο για εργασίες συγκέντρωσης· γ) εγκαταστάσεις στις οποίες τα ζώα διατηρούνται μόνο για θεάματα με ζώα· δ) περιοδεύοντα τσίρκα.

Άρθρο 20 Υποχρέωση της αρμόδιας αρχής να χορηγεί, να αναστέλλει και να ανακαλεί το καθεστώς απαλλαγμένου από νόσο 1. Η αρμόδια αρχή χορηγεί καθεστώς απαλλαγμένου από νόσο σε επίπεδο εγκατάστασης ανάλογα με τη συμμόρφωση των υπευθύνων εγκαταστάσεων με τις απαιτήσεις που καθορίζονται στο άρθρο 18. 2. Η αρμόδια αρχή αναστέλλει ή ανακαλεί το καθεστώς απαλλαγμένου από νόσο σε επίπεδο εγκατάστασης, όταν έχουν ικανοποιηθεί οι όροι για την αναστολή ή την ανάκληση. Οι εν λόγω όροι καθορίζονται: α) στα τμήματα 3 και 4 των κεφαλαίων 1 και 2 του μέρους I του παραρτήματος IV για τη λοίμωξη από Brucella abortus, B. melitensis και B. suis· β) στα τμήματα 3 και 4 του κεφαλαίου 1 του μέρους II του παραρτήματος IV για τη λοίμωξη από MTBC· γ) στα τμήματα 3 και 4 του κεφαλαίου 1 του μέρους III του παραρτήματος IV για την EBL· δ) στα τμήματα 3 και 4 του κεφαλαίου 1 του μέρους IV του παραρτήματος IV για τις IBR/IPV· ε) στα τμήματα 3 και 4 του κεφαλαίου 1 του μέρους V του παραρτήματος IV για τη λοίμωξη από ADV· στ) στα τμήματα 3 και 4 του κεφαλαίου 1 του μέρους VI του παραρτήματος IV για τη BVD. 3. Η αρμόδια αρχή προσδιορίζει: α) τις λεπτομέρειες του σχήματος εξετάσεων, συμπεριλαμβανομένων όπου χρειάζεται, των ειδικών ανά νόσο απαιτήσεων που αναφέρονται στο άρθρο 18 παράγραφος 1 στοιχείο β), όταν αναστέλλεται ή ανακαλείται το καθεστώς απαλλαγμένου από νόσο· και β) την ανώτατη χρονική περίοδο κατά την οποία μπορεί να ανασταλεί το καθεστώς απαλλαγμένου από νόσο, όταν δεν τηρούνται πλέον οι προϋποθέσεις που αναφέρονται στην παράγραφο 2. 4. Η αρμόδια αρχή μπορεί να αποδίδει ιδιαίτερο υγειονομικό καθεστώς σε διάφορες επιδημιολογικές μονάδες της ίδιας εγκατάστασης υπό την προϋπόθεση ότι ο υπεύθυνος επιχείρησης: α) έχει υποβάλει για εξέταση στην αρμόδια αρχή τις πληροφορίες για τις διαφορετικές επιδημιολογικές μονάδες που βρίσκονται μέσα στην εγκατάσταση, ώστε να λάβουν διαφορετικό υγειονομικό καθεστώς πριν υπάρξει υπόνοια ή επιβεβαίωση της νόσου, σύμφωνα με τα άρθρα 21 και 24· β) έχει καθιερώσει σύστημα, στο οποίο έχει πρόσβαση η αρμόδια αρχή κατόπιν αιτήματος, για την ιχνηλάτηση των μετακινήσεων των ζώων και του ζωικού αναπαραγωγικού υλικού από, προς και μεταξύ των επιδημιολογικών μονάδων· και γ) έχει διαχωρίσει τις επιδημιολογικές μονάδες με υλικά και διαχειριστικά μέσα και συμμορφώνεται με κάθε μέτρο μετριασμού του κινδύνου που θα ζητήσει η αρμόδια αρχή για τον σκοπό αυτό.

Άρθρο 21 Μέτρα ελέγχου νόσων σε περίπτωση υπόνοιας για ορισμένες νόσους 1. Όταν υπάρχουν υπόνοιες για κρούσμα σχετικής νόσου, η αρμόδια αρχή πραγματοποιεί διερευνήσεις, ξεκινά επιδημιολογική έρευνα και αναστέλλει το καθεστώς απαλλαγμένου από νόσο για την εγκατάσταση για την οποία υφίσταται υπόνοια κρούσματος έως ότου ολοκληρωθούν οι διερευνήσεις και η επιδημιολογική έρευνα. 2. Έως ότου υπάρξει αποτέλεσμα από τις διερευνήσεις και την επιδημιολογική έρευνα που αναφέρονται στην παράγραφο 1, η αρμόδια αρχή: α) απαγορεύει τις μετακινήσεις ζώων του στοχευόμενου ζωικού πληθυσμού έξω από την εγκατάσταση, εκτός αν έχει εγκρίνει την άμεση σφαγή σε καθορισμένο σφαγείο· β) όταν το κρίνει αναγκαίο για τον έλεγχο του κινδύνου εξάπλωσης της νόσου: i) δίνει εντολή να απομονωθούν τα κρούσματα για τα οποία υπάρχει υπόνοια στην εγκατάσταση, όπου αυτό είναι τεχνικά εφικτό· ii) περιορίζει την εισαγωγή στην εγκατάσταση ζώων από τον στοχευόμενο ζωικό πληθυσμό· iii) περιορίζει τη μετακίνηση προϊόντων από τον στοχευόμενο ζωικό πληθυσμό από ή προς την εγκατάσταση. 3. Η αρμόδια αρχή διατηρεί τα μέτρα που αναφέρονται στις παραγράφους 1 και 2 έως ότου αποκλειστεί ή επιβεβαιωθεί η παρουσία της νόσου.

Άρθρο 22 Επέκταση των μέτρων ελέγχου νόσων σε περίπτωση υπόνοιας για ορισμένες νόσους 1. Η αρμόδια αρχή επεκτείνει, όταν το κρίνει αναγκαίο, τα μέτρα που καθορίζονται στο άρθρο 21 σε: α) σχετικούς πρόσθετους πληθυσμούς ζώων που διατηρούνται στην εγκατάσταση· β) σε οποιαδήποτε εγκατάσταση έχει επιδημιολογική σύνδεση με την εγκατάσταση στην οποία υπήρξε υπόνοια κρούσματος. 2. Αν υπάρχει υπόνοια παρουσίας της νόσου σε άγρια ζώα, η αρμόδια αρχή επεκτείνει, όταν το κρίνει αναγκαίο, τα μέτρα που καθορίζονται στο άρθρο 21 στις εγκαταστάσεις που διατρέχουν κίνδυνο λοίμωξης.

Άρθρο 23 Παρεκκλίσεις από μέτρα ελέγχου νόσων σε περίπτωση υπόνοιας για ορισμένες νόσους 1. Κατά παρέκκλιση από το άρθρο 21 παράγραφος 1, βάσει δεόντως αιτιολογημένων λόγων, η αρμόδια αρχή μπορεί να αποφασίσει να μην αναστείλει το καθεστώς απαλλαγμένου από νόσο για όλη την εγκατάσταση, όταν υπάρχουν διαφορετικές επιδημιολογικές μονάδες όπως αναφέρεται στο άρθρο 20 παράγραφος 4. 2. Κατά παρέκκλιση από το άρθρο 21 παράγραφος 2 στοιχείο α), η αρμόδια αρχή μπορεί να επιτρέπει τη μετακίνηση ζώων από τον σχετικό στοχευόμενο ζωικό πληθυσμό ζώων σε εγκατάσταση υπό την επίσημη επίβλεψή της, υπό την προϋπόθεση ότι πληρούνται οι ακόλουθες απαιτήσεις: α) τα ζώα μετακινούνται μόνο με απευθείας μεταφορά· β) στην εγκατάσταση προορισμού τα ζώα διατηρούνται σε κλειστές εγκαταστάσεις, χωρίς να έρθουν σε επαφή με δεσποζόμενα ζώα υψηλότερου υγειονομικού καθεστώτος ή με άγρια ζώα καταγεγραμμένου είδους για τη συγκεκριμένη νόσο. 3. Κατά παρέκκλιση από το άρθρο 21 παράγραφος 2 στοιχείο α), στην περίπτωση νόσου κατηγορίας Γ, η αρμόδια αρχή μπορεί να επιτρέπει τη μετακίνηση ζώων από τον σχετικό στοχευόμενο ζωικό πληθυσμό, με την προϋπόθεση ότι μεταφέρονται, αν χρειάζεται με απευθείας μεταφορά, σε εγκατάσταση που βρίσκεται σε περιοχή η οποία δεν είναι ούτε απαλλαγμένη από τη νόσο ούτε καλυπτόμενη από προαιρετικό πρόγραμμα εκρίζωσης. 4. Όταν κάνει χρήση της παρέκκλισης που προβλέπεται στην παράγραφο 2, η αρμόδια αρχή: α) αναστέλλει το καθεστώς απαλλαγμένου από νόσο της εγκατάστασης προορισμού για ζώα που υπόκεινται στις παρεκκλίσεις, μέχρι τη λήξη των διερευνήσεων που αναφέρονται στο άρθρο 21 παράγραφος 1· β) απαγορεύει, μέχρι τη λήξη των διερευνήσεων που αναφέρονται στο άρθρο 21 παράγραφος 1, τη μετακίνηση ζώων από την εν λόγω εγκατάσταση, εκτός αν έχει επιτρέψει την απευθείας μεταφορά τους σε καθορισμένο σφαγείο για άμεση σφαγή· γ) σε περίπτωση υπόνοιας λοίμωξης από Brucella abortus, B. melitensis και B. suis ή από MTBC, διατηρεί την απαγόρευση του στοιχείου β) μετά το πέρας της διερεύνησης έως ότου ολοκληρωθεί η σφαγή όλων των ζώων που μεταφέρθηκαν στην εγκατάσταση σύμφωνα με την παρέκκλιση που προβλέπεται στην παράγραφο 2. 5. Η αρμόδια αρχή μπορεί να χρησιμοποιήσει τις παρεκκλίσεις που προβλέπονται στις παραγράφους 1 έως 3 μόνον αν οι υπεύθυνοι των εγκαταστάσεων καταγωγής και προορισμού και οι μεταφορείς των ζώων που υπόκεινται στις παρεκκλίσεις: α) εφαρμόζουν κατάλληλα μέτρα βιοπροφύλαξης και άλλα μέτρα μετριασμού του κινδύνου που είναι αναγκαία για την αποτροπή της εξάπλωσης της νόσου· και β) προσκομίσουν στην αρμόδια αρχή τις εγγυήσεις ότι έχουν ληφθεί όλα τα αναγκαία μέτρα βιοπροφύλαξης και άλλα μέτρα μετριασμού του κινδύνου.

Άρθρο 24 Επίσημη επιβεβαίωση ορισμένων νόσων και μέτρα ελέγχου νόσων 1. Αν επιβεβαιωθεί ένα κρούσμα, η αρμόδια αρχή: α) ανακαλεί το καθεστώς απαλλαγμένου από νόσο της/των μολυσμένης/-ων εγκατάστασης/-εων· β) θεσπίζει τα μέτρα που προβλέπονται στα άρθρα 25 έως 31 στη/στις μολυσμένη/-ες εγκατάσταση/-εις. 2. Κατά παρέκκλιση από την παράγραφο 1 στοιχείο α), η αρμόδια αρχή μπορεί να περιορίσει την ανάκληση του καθεστώτος απαλλαγμένου από νόσο στις επιδημιολογικές μονάδες όπου έχει επιβεβαιωθεί κρούσμα. 3. Αν η νόσος επιβεβαιωθεί σε άγρια ζώα, η αρμόδια αρχή διενεργεί, εφόσον είναι αναγκαίο, επιδημιολογική έρευνα και διερευνήσεις, όπως προβλέπεται στο άρθρο 25. Αν η αρμόδια αρχή θεωρεί ότι είναι αναγκαίο για την αποτροπή της εξάπλωσης της νόσου, τότε: α) δίνει εντολή για τα σχετικά μέτρα ελέγχου νόσων που προβλέπονται στα άρθρα 21 έως 25 και στο άρθρο 30 σε εγκαταστάσεις που διατηρούν τον στοχευόμενο ζωικό πληθυσμό και πρόσθετους ζωικούς πληθυσμούς· β) διεξάγει ή δίνει εντολή για τη λήψη άλλων αναλογικών και απαραίτητων μέτρων πρόληψης, επιτήρησης και ελέγχου νόσων όσον αφορά τον σχετικό πληθυσμό άγριων ζώων ή τον οικότοπό τους.

Άρθρο 25 Επιδημιολογική έρευνα και διερευνήσεις σε περίπτωση επιβεβαίωσης ορισμένων νόσων 1. Όταν επιβεβαιωθεί η νόσος, η αρμόδια αρχή: α) διενεργεί επιδημιολογική έρευνα· β) πραγματοποιεί διερευνήσεις και εφαρμόζει τα μέτρα που προβλέπονται στο άρθρο 21 σε όλες τις εγκαταστάσεις που έχουν επιδημιολογική σύνδεση· και γ) προσαρμόζει την επιτήρηση στους παράγοντες κινδύνου που έχει εντοπίσει, λαμβάνοντας υπόψη τα συμπεράσματα της επιδημιολογικής έρευνας. 2. Η αρμόδια αρχή εξετάζει αν είναι ανάγκη να πραγματοποιήσει διερευνήσεις σε άγρια ζώα από πρόσθετους πληθυσμούς ζώων σε περίπτωση που η επιδημιολογική έρευνα αποκαλύψει επιδημιολογική σύνδεση μεταξύ δεσποζόμενων και άγριων ζώων. 3. Η αρμόδια αρχή ενημερώνει το συντομότερο δυνατόν σχετικά με την κατάσταση: α) τους υπευθύνους επιχειρήσεων και σχετικές αρχές από τα κράτη μέλη τα οποία αφορά η επιδημιολογική σύνδεση με το επιβεβαιωμένο κρούσμα· και β) τις αρμόδιες αρχές άλλων κρατών μελών ή τρίτων χωρών τις οποίες ενδεχομένως αφορά η επιδημιολογική σύνδεση με τη/τις μολυσμένη/-ες εγκατάσταση/-εις.

Άρθρο 26 Μετακίνηση ζώων προς ή από μολυσμένες εγκαταστάσεις 1. Η αρμόδια αρχή απαγορεύει τις μετακινήσεις ζώων του στοχευόμενου ζωικού πληθυσμού έξω από τη μολυσμένη εγκατάσταση, εκτός αν έχει εγκρίνει την άμεση σφαγή τους σε καθορισμένο σφαγείο. 2. Όταν η αρμόδια αρχή θεωρεί ότι είναι αναγκαίο για την αποτροπή της εξάπλωσης της νόσου: α) δίνει εντολή να απομονωθούν τα ζώα για τα οποία υπάρχει υπόνοια κρούσματος και τα επιβεβαιωμένα κρούσματα στην εγκατάσταση, όπου αυτό είναι τεχνικά εφικτό· β) περιορίζει τις μετακινήσεις των ζώων από τον στοχευόμενο ζωικό πληθυσμό εντός της εγκατάστασης· γ) περιορίζει την εισαγωγή στην εγκατάσταση ζώων από τον στοχευόμενο ζωικό πληθυσμό· δ) περιορίζει τις μετακινήσεις ζωικών προϊόντων από τον στοχευόμενο ζωικό πληθυσμό από και προς τη μολυσμένη εγκατάσταση· 3. Η αρμόδια αρχή επεκτείνει, όταν το κρίνει αναγκαίο, τα μέτρα των παραγράφων 1 και 2 σε ζώα και προϊόντα από πρόσθετους ζωικούς πληθυσμούς για να αποτρέψει την εξάπλωση της νόσου.

Άρθρο 27 Εξετάσεις και απομάκρυνση ζώων από μολυσμένες εγκαταστάσεις 1. Αφού επιβεβαιωθεί η νόσος, η αρμόδια αρχή δίνει εντολή να διεξαχθούν οι εξής εξετάσεις στη μολυσμένη εγκατάσταση εντός ανώτατης χρονικής περιόδου την οποία θα προσδιορίσει η ίδια: α) εξετάσεις στα ζώα εκείνα για τα οποία οι εξετάσεις κρίνονται αναγκαίες για να ολοκληρωθεί η επιδημιολογική έρευνα· β) εξετάσεις για την αποκατάσταση του καθεστώτος απαλλαγμένου από νόσο όπως καθορίζεται: i) στο τμήμα 4 των κεφαλαίων 1 και 2 του μέρους I του παραρτήματος IV για τη λοίμωξη από Brucella abortus, B. melitensis και B. suis· ii) στο τμήμα 4 του κεφαλαίου 1 του μέρους II του παραρτήματος IV για τη λοίμωξη από MTBC· iii) στο τμήμα 4 του κεφαλαίου 1 του μέρους III του παραρτήματος IV για την EBL· iv) στο τμήμα 4 του κεφαλαίου 1 του μέρους IV του παραρτήματος IV για τις IBR/IPV· v) στο τμήμα 4 του κεφαλαίου 1 του μέρους V του παραρτήματος IV για τη λοίμωξη από ADV· vi) στο τμήμα 4 του κεφαλαίου 1 του μέρους VI του παραρτήματος IV για τη BVD· και γ) όποιες επιπλέον εξετάσεις κρίνει αναγκαίες για να εξασφαλιστεί η ταχεία ανίχνευση των προσβεβλημένων ζώων που μπορεί να συμβάλουν στην εξάπλωση της νόσου. 2. Κατά παρέκκλιση από την παράγραφο 1 στοιχείο β), δεν δίνεται εντολή για εξετάσεις όταν αποκαθίσταται το καθεστώς απαλλαγμένου από νόσο σύμφωνα με: i) το σημείο 2 του τμήματος 1 των κεφαλαίων 1 και 2 του μέρους I του παραρτήματος IV για τη λοίμωξη από Brucella abortus, B. melitensis και B. suis· ii) το σημείο 2 του τμήματος 1 του κεφαλαίου 1 του μέρους II του παραρτήματος IV για τη λοίμωξη από MTBC· iii) το σημείο 2 του τμήματος 1 του κεφαλαίου 1 του μέρους III του παραρτήματος IV για την EBL· iv) το σημείο 2 του τμήματος 1 του κεφαλαίου 1 του μέρους IV του παραρτήματος IV για τις IBR/IPV· v) το σημείο 2 του τμήματος 1 του κεφαλαίου 1 του μέρους V του παραρτήματος IV για τη λοίμωξη από ADV· vi) το σημείο 2 του τμήματος 1 του κεφαλαίου 1 του μέρους VI του παραρτήματος IV για τη BVD. 3. Η αρμόδια αρχή δίνει εντολή για τη σφαγή στις μολυσμένες εγκαταστάσεις όλων των ζώων που έχουν αναγνωριστεί ως επιβεβαιωμένα κρούσματα και, αν χρειαστεί, αυτών για τα οποία υπάρχει υπόνοια λοίμωξης εντός μέγιστου χρονικού διαστήματος που καθορίζει η ίδια. 4. Η σφαγή των ζώων που αναφέρονται στην παράγραφο 3 διενεργείται υπό επίσημη επίβλεψη σε καθορισμένο σφαγείο. 5. Η αρμόδια αρχή μπορεί να δίνει εντολή για τη θανάτωση και καταστροφή ορισμένων ή όλων των ζώων που αναφέρονται στην παράγραφο 3 αντί της σφαγής τους. 6. Η αρμόδια αρχή επεκτείνει τα μέτρα που ορίζονται στο παρόν άρθρο σε ζώα από πρόσθετους ζωικούς πληθυσμούς όταν αυτό είναι αναγκαίο για την εκρίζωση της νόσου στις μολυσμένες εγκαταστάσεις.

Άρθρο 28 Διαχείριση προϊόντων από μολυσμένες εγκαταστάσεις 1. Για όλες τις εγκαταστάσεις που έχουν μολυνθεί με Brucella abortus, B. melitensis και B. suis ή με MTBC, η αρμόδια αρχή δίνει εντολή ως εξής: α) το γάλα που προέρχεται από επιβεβαιωμένα κρούσματα είτε χορηγείται μόνο στα ζώα της ίδιας εγκατάστασης μετά τη μεταποίησή του, ώστε να εξασφαλίζεται η αδρανοποίηση του νοσογόνου παράγοντα, είτε απορρίπτεται· β) η κοπριά, το άχυρο, η ζωοτροφή ή οποιοδήποτε άλλο υλικό και ουσία έχει έρθει σε επαφή με επιβεβαιωμένο κρούσμα ή με μολυσμένο υλικό είτε συλλέγεται και απορρίπτεται το συντομότερο δυνατόν είτε, κατόπιν κατάλληλης εκτίμησης κινδύνου, αποθηκεύεται και μεταποιείται για να μειωθεί σε αποδεκτό επίπεδο ο κίνδυνος εξάπλωσης της νόσου. 2. Στην περίπτωση λοίμωξης από Brucella abortus, B. melitensis και B. suis, η αρμόδια αρχή δίνει εντολή να συλλεγούν και να απορριφθούν σε όλες τις μολυσμένες εγκαταστάσεις τα έμβρυα, τα θνησιγενή ζώα, τα ζώα που πέθαναν από τη νόσο μετά τη γέννησή τους και οι πλακούντες. 3. Στην περίπτωση λοίμωξης από νόσο κατηγορίας Γ, η αρμόδια αρχή δίνει εντολή, όταν το κρίνει αναγκαίο, για τη λήψη των κατάλληλων μέτρων που προβλέπονται στις παραγράφους 1 και 2. 4. Η αρμόδια αρχή δίνει εντολή, όταν το κρίνει αναγκαίο, να γίνει ιχνηλάτηση, μεταποίηση ή απόρριψη κάθε προϊόντος από τις μολυσμένες εγκαταστάσεις που μπορεί να συνιστά κίνδυνο εξάπλωσης της νόσου ή να έχει επίδραση στην ανθρώπινη υγεία.

Άρθρο 29 Παρεκκλίσεις από τον περιορισμό στις μετακινήσεις ζώων από μολυσμένες εγκαταστάσεις 1. Κατά παρέκκλιση από το άρθρο 26 παράγραφος 1, η αρμόδια αρχή μπορεί να επιτρέπει τη μετακίνηση κλινικώς υγιών ζώων, πλην των επιβεβαιωμένων κρουσμάτων, σε εγκατάσταση υπό την επίσημη επίβλεψή της, υπό την προϋπόθεση ότι πληρούνται οι ακόλουθες απαιτήσεις: α) η μετακίνηση δεν θέτει σε κίνδυνο το υγειονομικό καθεστώς των ζώων στην εγκατάσταση προορισμού ή κατά τη διέλευση προς τον εν λόγω προορισμό· β) τα ζώα μετακινούνται μόνο με απευθείας μεταφορά· και γ) στην εγκατάσταση προορισμού τα ζώα φυλάσσονται σε κλειστές εγκαταστάσεις, χωρίς να έρθουν σε επαφή με δεσποζόμενα ζώα υψηλότερου υγειονομικού καθεστώτος ή με άγρια ζώα καταγεγραμμένου είδους για τη συγκεκριμένη νόσο. 2. Κατά παρέκκλιση από το άρθρο 26 παράγραφος 1, η αρμόδια αρχή μπορεί, στην περίπτωση νόσου κατηγορίας Γ, να επιτρέψει τη μετακίνηση κλινικώς υγιών ζώων από τον σχετικό στοχευόμενο ζωικό πληθυσμό, πλην των επιβεβαιωμένων κρουσμάτων, υπό την προϋπόθεση ότι: α) μετακινούνται, αν χρειαστεί με απευθείας μεταφορά, σε εγκατάσταση που βρίσκεται σε περιοχή που δεν είναι ούτε απαλλαγμένη από τη νόσο ούτε καλύπτεται από προαιρετικό πρόγραμμα εκρίζωσης· και β) η μετακίνηση δεν θέτει σε κίνδυνο το υγειονομικό καθεστώς του στοχευόμενου ζωικού πληθυσμού ή πρόσθετου ζωικού πληθυσμού στην εγκατάσταση προορισμού ή κατά τη διέλευση προς τον εν λόγω προορισμό. 3. Όταν κάνει χρήση της παρέκκλισης που προβλέπεται στην παράγραφο 1, η αρμόδια αρχή ανακαλεί το καθεστώς απαλλαγμένου από νόσο της εγκατάστασης προορισμού των ζώων που υπόκεινται στην παρέκκλιση και: α) δίνει εντολή για τη μετακίνηση των ζώων με απευθείας μεταφορά, εντός ανώτατης περιόδου που ορίζει η ίδια, από την εγκατάσταση προορισμού σε καθορισμένο σφαγείο για άμεση σφαγή· ή β) σε περίπτωση νόσου κατηγορίας Γ, δίνει εντολή για τα μέτρα ελέγχου νόσων που προβλέπονται στα άρθρα 26 έως 30 έως ότου αποκατασταθεί το καθεστώς απαλλαγμένου από νόσο της εγκατάστασης. 4. Η αρμόδια αρχή μπορεί να χρησιμοποιήσει τις παρεκκλίσεις που προβλέπονται στις παραγράφους 1 έως 2 μόνον αν οι υπεύθυνοι των εγκαταστάσεων καταγωγής και προορισμού και οι μεταφορείς των ζώων που υπόκεινται στις παρεκκλίσεις: α) εφαρμόζουν κατάλληλα μέτρα βιοπροφύλαξης και άλλα μέτρα μετριασμού του κινδύνου που είναι αναγκαία για την αποτροπή της εξάπλωσης της νόσου· και β) προσκομίσουν στην αρμόδια αρχή τις εγγυήσεις ότι έχουν ληφθεί όλα τα αναγκαία μέτρα βιοπροφύλαξης και άλλα μέτρα μετριασμού του κινδύνου.

Άρθρο 30 Καθαρισμός και απολύμανση και άλλα μέτρα για την αποτροπή της εξάπλωσης της λοίμωξης 1. Η αρμόδια αρχή δίνει εντολή στους υπευθύνους όλων των μολυσμένων εγκαταστάσεων και όσων δέχονται ζώα από μολυσμένες εγκαταστάσεις να προβούν σε καθαρισμό και απολύμανση ή, κατά περίπτωση, στην ασφαλή απόρριψη: α) όλων των τμημάτων των εγκαταστάσεων που ενδέχεται να έχουν μολυνθεί μετά την απομάκρυνση των επιβεβαιωμένων κρουσμάτων και αυτών για τα οποία υπάρχει υπόνοια και πριν από την ανασύσταση του πληθυσμού· β) οποιωνδήποτε ζωοτροφών, υλικών, ουσιών και εξοπλισμού σχετικού με τη ζωοτεχνία, τα φάρμακα και την παραγωγή που ενδέχεται να έχουν μολυνθεί· γ) οποιασδήποτε προστατευτικής ενδυμασίας ή εξοπλισμού ασφαλείας που χρησιμοποιείται από υπεύθυνους επιχειρήσεων και επισκέπτες· δ) όλων των μέσων μεταφοράς, εμπορευματοκιβωτίων και εξοπλισμού μετά τη μεταφορά των ζώων ή των προϊόντων από τις μολυσμένες εγκαταστάσεις· ε) περιοχών φόρτωσης για ζώα μετά από κάθε χρήση. 2. Η αρμόδια αρχή εγκρίνει το πρωτόκολλο καθαρισμού και απολύμανσης. 3. Η αρμόδια αρχή επιβλέπει τον καθαρισμό και την απολύμανση, ή ανάλογα με την περίπτωση, την ασφαλή απόρριψη και δεν επαναφέρει ούτε χορηγεί εκ νέου καθεστώς απαλλαγμένου από νόσο στην εγκατάσταση έως ότου θεωρήσει ότι έχει ολοκληρωθεί ο καθαρισμός και η απολύμανση ή, ανάλογα με την περίπτωση, η ασφαλής απόρριψη. 4. Η αρμόδια αρχή μπορεί, βάσει εκτίμησης κινδύνου, να θεωρήσει ότι ένας βοσκότοπος είναι μολυσμένος και να απαγορεύσει τη χρήση του για δεσποζόμενα ζώα υψηλότερου υγειονομικού καθεστώτος από αυτό του στοχευόμενου ζωικού πληθυσμού ή, αν υπάρχει επιδημιολογική σύνδεση, πρόσθετων ζωικών πληθυσμών, για χρονικό διάστημα επαρκές ώστε να θεωρείται αμελητέος ο κίνδυνος εμμονής του νοσογόνου παράγοντα.

Άρθρο 31 Μέτρα μετριασμού του κινδύνου με σκοπό την αποτροπή της αναμόλυνσης Πριν ή μετά την άρση των μέτρων ελέγχου νόσων, η αρμόδια αρχή δίνει εντολή να ληφθούν μέτρα για τον μετριασμό του κινδύνου ώστε να αποτραπεί η αναμόλυνση της εγκατάστασης, λαμβάνοντας υπόψη τους σχετικούς παράγοντες κινδύνου όπως αναφαίνονται από τα αποτελέσματα της επιδημιολογικής έρευνας. Αυτά τα μέτρα λαμβάνουν τουλάχιστον υπόψη: α) την εμμονή του νοσογόνου παράγοντα στο περιβάλλον ή στα άγρια ζώα· και β) τα μέτρα βιοπροφύλαξης που προσαρμόζονται στις ιδιαιτερότητες της εγκατάστασης.

Τμήμα 3

Διατάξεις για προγράμματα εκρίζωσης για τη λοίμωξη από τον rabv

Άρθρο 32 Στρατηγική ελέγχου νόσων για προγράμματα εκρίζωσης για τη λοίμωξη από τον RABV 1. Όταν η αρμόδια αρχή καταρτίζει πρόγραμμα εκρίζωσης για τη λοίμωξη από τον RABV, βασίζεται σε στρατηγική ελέγχου νόσων που περιλαμβάνει: α) εμβολιασμό των ζώων από τον στοχευόμενο ζωικό πληθυσμό τα οποία θεωρεί σχετικά· β) εφαρμογή μέτρων για τη μείωση του κινδύνου επαφής με τα προσβεβλημένα ζώα· γ) έλεγχο του κινδύνου εξάπλωσης και εισαγωγής της νόσου στο έδαφος του κράτους μέλους της. 2. Η αρμόδια αρχή εφαρμόζει το πρόγραμμα εκρίζωσης λαμβάνοντας υπόψη ότι αυτό: α) βασίζεται σε εκτίμηση κινδύνου, επικαιροποιημένη, εφόσον απαιτείται, σύμφωνα με την εξέλιξη της επιδημιολογικής κατάστασης· β) υποστηρίζεται από εκστρατείες ενημέρωσης του κοινού με τη συμμετοχή όλων των ενδιαφερομένων· γ) είναι συντονισμένο, αν απαιτείται, με τις σχετικές αρχές που είναι αρμόδιες για τη δημόσια υγεία, τους πληθυσμούς άγριων ζώων ή τη θήρα· δ) κλιμακώνεται ανάλογα με την προσέγγιση βάσει εδαφικού κινδύνου. 3. Η αρμόδια αρχή μπορεί να εμπλακεί στην υλοποίηση των προγραμμάτων εκρίζωσης για τη λοίμωξη από τον RABV σε τρίτη χώρα ή έδαφος, με σκοπό να αποτραπεί ο κίνδυνος της εξάπλωσης και της εισαγωγής του RABV στο έδαφος του κράτους μέλους στο οποίο ανήκει η αρμόδια αρχή.

Άρθρο 33 Στοχευόμενος ζωικός πληθυσμός για προγράμματα εκρίζωσης για τη λοίμωξη από τον RABV 1. Η αρμόδια αρχή εφαρμόζει το πρόγραμμα εκρίζωσης για τη λοίμωξη από τον RABV στον ακόλουθο στοχευόμενο ζωικό πληθυσμό: δεσποζόμενα και άγρια ζώα του είδους των ακόλουθων οικογενειών: Carnivora, Bovidae, Suidae, Equidae, Cervidae και Camelidae. 2. Η αρμόδια αρχή εξετάζει τα μέτρα που προβλέπονται στο πρόγραμμα εκρίζωσης κυρίως για τις άγριες αλεπούδες, οι οποίες αποτελούν την κύρια δεξαμενή του RABV. 3. Η αρμόδια αρχή επεκτείνει τα μέτρα του προγράμματος εκρίζωσης και σε άλλο στοχευόμενο ζωικό πληθυσμό πέραν αυτού των άγριων αλεπούδων, αν εκτιμά ότι τα ζώα αυτά συνιστούν σημαντικό κίνδυνο. 4. Η αρμόδια αρχή μπορεί να συμπεριλάβει άγρια ζώα ειδών της τάξης των Chiroptera στον στοχευόμενο ζωικό πληθυσμό για την επιτήρηση που αναφέρεται στο άρθρο 4.

Άρθρο 34 Υποχρεώσεις της αρμόδιας αρχής στο πλαίσιο των προγραμμάτων εκρίζωσης για τη λοίμωξη από τον RABV 1. Η αρμόδια αρχή: α) διεξάγει επιτήρηση για τη λοίμωξη από τον RABV με σκοπό: i) την έγκαιρη ανίχνευση της λοίμωξης· και ii) την παρακολούθηση της εξέλιξης του αριθμού των προσβεβλημένων ζώων, η οποία περιλαμβάνει, σύμφωνα με προσέγγιση με βάση τον κίνδυνο, τη συλλογή και τις εξετάσεις άγριων αλεπούδων και άλλων άγριων σαρκοφάγων που βρέθηκαν νεκρά· β) εφαρμόζει μέτρα ελέγχου νόσων σε περίπτωση υπόνοιας ή επιβεβαίωσης της λοίμωξης από τον RABV, όπως προβλέπεται στα άρθρα 35 και 36· γ) εφαρμόζει, αν είναι αναγκαίο, μέτρα για τον μετριασμό του κινδύνου με σκοπό να αποτρέψει την εξάπλωση του RABV λόγω μετακινήσεων σκύλων, γατών και νυφιτσών. 2. Όταν το κρίνει αναγκαίο, η αρμόδια αρχή δίνει εντολή: α) για τον εμβολιασμό των άγριων αλεπούδων και την παρακολούθηση της αποτελεσματικότητας του εμβολιασμού, σύμφωνα με το τμήμα 2 του κεφαλαίου 1 του μέρους I του παραρτήματος V, καθώς και άλλων ζώων, ανάλογα με την περίπτωση, που αναφέρονται στο άρθρο 33 παράγραφος 3· β) για την ταυτοποίηση και την καταχώριση σκύλων, γατών και νυφιτσών· γ) για περιορισμούς στη μετακίνηση των σχετικών δεσποζόμενων ζώων των ειδών που αναφέρονται στο άρθρο 33 παράγραφος 3 που δεν έχουν εμβολιαστεί κατά της λοίμωξης από τον RABV, σύμφωνα με το τμήμα 1 του κεφαλαίου 1 του μέρους I του παραρτήματος V· δ) για τη λήψη μέτρων που προβλέπονται στο άρθρο 35 όταν ένα ζώο καταγεγραμμένου είδους έχει τραυματίσει άνθρωπο ή ζώο άνευ εύλογης αιτίας και σε αντίθεση με τη συνήθη συμπεριφορά του ή παρουσίασε ανεξήγητη αλλαγή συμπεριφοράς με επακόλουθο τον θάνατο εντός 10 ημερών.

Άρθρο 35 Μέτρα ελέγχου νόσων σε περίπτωση υπόνοιας για λοίμωξη από τον RABV Αν υπάρχει υπόνοια λοίμωξης από τον RABV, η αρμόδια αρχή: α) διεξάγει περαιτέρω διερευνήσεις για να επιβεβαιώσει ή να αποκλείσει την παρουσία της νόσου· β) δίνει εντολή για τους σχετικούς περιορισμούς μετακίνησης ή για θανάτωση των ζώων για τα οποία υπάρχει υπόνοια, ώστε να προστατευτούν οι άνθρωποι και τα ζώα από τον κίνδυνο μόλυνσης όσο εκκρεμούν τα αποτελέσματα των διερευνήσεων· γ) δίνει εντολή για μέτρα μετριασμού του κινδύνου που είναι δικαιολογημένα για τη μείωση του κινδύνου περαιτέρω μετάδοσης του RABV στους ανθρώπους ή τα ζώα.

Άρθρο 36 Μέτρα ελέγχου νόσων σε περίπτωση επιβεβαίωσης λοίμωξης από τον RABV Όταν επιβεβαιωθεί η λοίμωξη από τον RABV, η αρμόδια αρχή λαμβάνει μέτρα για να αποτρέψει την περαιτέρω μετάδοση της νόσου στα ζώα και στον άνθρωπο και: α) διεξάγει επιδημιολογική έρευνα, στην οποία περιλαμβάνεται η ταυτοποίηση του σχετικού στελέχους του RABV, ώστε να ταυτοποιηθεί η πιθανή πηγή της λοίμωξης και η επιδημιολογική σύνδεση· β) αποκλείει, εκτός αν θεωρεί περαιτέρω διερευνήσεις αναγκαίες, λοίμωξη από τον RABV σε ζώα με επιδημιολογική σύνδεση, όταν: i) έχει παρέλθει ελάχιστη περίοδος 3 μηνών από τη στιγμή που συνέβη η επιδημιολογική σύνδεση με το επιβεβαιωμένο κρούσμα· και ii) δεν έχουν ανιχνευτεί κλινικά σημεία στα εν λόγω ζώα· γ) λαμβάνει ένα ή περισσότερα από τα μέτρα που προβλέπονται στα άρθρα 34 και 35, όταν το κρίνει αναγκαίο· δ) εξασφαλίζει ότι τα σφάγια των επιβεβαιωμένων κρουσμάτων μολυσμένων άγριων ζώων απορρίπτονται ή μεταποιούνται σύμφωνα με τους κανόνες που προβλέπονται στο άρθρο 12 του κανονισμού (ΕΚ) αριθ. 1069/2009.

Τμήμα 4

Διατάξεις για προγράμματα εκρίζωσης για τη λοίμωξη από τον btv

Άρθρο 37 Στρατηγική ελέγχου νόσων για προγράμματα εκρίζωσης για τη λοίμωξη από τον BTV 1. Όταν η αρμόδια αρχή καταρτίζει προαιρετικό πρόγραμμα εκρίζωσης για τη λοίμωξη από τον BTV, το βασίζει σε στρατηγική ελέγχου νόσων που περιλαμβάνει: α) επιτήρηση της λοίμωξης από τον BTV σύμφωνα με τις απαιτήσεις που ορίζονται στο κεφάλα